EU: Vreme za razvoj i proširenje\nPredsednik Evropskog saveta Herman van Rompuj\nTačno 62 godine nakon Šumanove deklaracije, projekat Evropske unije je okupio 27 evropskih država i tu se neće stati. Društvu se dogodine pridružuje Hrvatska, Crna Gora narednog mjeseca započinje pregovore o prijemu, status kandidata imaju Srbija, Makedonija, a i BiH se nada da će do kraja godine predati aplikaciju za evropsko članstvo.U medjuvremenu, iz Brisela se poručuje da evropske vrijednosti, ljudska prava, mir i prosperitet, čine se važnije nego ikada ranije. Povodom Dana Evrope, oglasili su se brojni njeni zvaničnici i institucije poručujući gotovo uglas- sada je vrijeme za razvoj, rast i, zašto da ne, proširenje.\nIdeja stvaranje unije evropskih država je, sasvim sigurno, bila vizionarska i bila je ono što je napaćenoj Evropi, tek izašloj iz rata, neophodno trebalo: umjesto rata i razaranja - mir i prosperitet, umjesto nerazumjevanja, saradnja i čuvanje univerzalnih vrijednosti. Ipak, trebalo je snage i političke mudrosti da se ta jednostavna načela, na kakva se prije 62 godine pozivao francuski državnik Robert Šuman u svojoj deklaraciji, provedu u djelo. Istina, nikada potpuno i dovoljno, ali to je, valjda, i smisao tog trajnog posla na boljitku Starog kontinenta.\n"Evropa više nije velika, apstraktna ideja za budućnost, kakva je bila u vrijeme Šumana. Danas je Evropa činjenica svakodnevnog života, dužničcka kriza, teškoće, svakodnevno podvlače i činjenicu da Evropa postoji i ima uticaja na svakodnevni život svih nas. Više nego ikada dijelimo zajedničku sudbinu- teškoće Atine imaju uticaja na Amsterdam, uspjeh Barselone pomaže Berlinu da napreduje", kazao je predsjednik Evropskog savjeta, Herman van Rompuj.\nGotovo da ne treba posebno naglašavati da Unija danas prolazi kroz period izazova kakve do sada nije iskusila- ekonomska kriza, oštri napadi sve snažnijih ultra-desničara, ksenofobija, zasićenje proširenjem. Medjutim, oni koji gledaju dalje od današnjih problema, vide Evropu još snažniju, još veću i prosperitetniju. Zašto uopšte Unija?\n"Bez Unije, naše zemlje su suočene sa propadanjem i gubljenjem relevantnosti na globalnoj pozornici", kaže predsjednik Evropske komisije, Žoze Manuel Barozo.\n"Ovo je društvo u kojem želim živjeti, želim da moja djeca i djeca moje djece žive u takvoj Evropi. Medjutim, naš način života ne nudi bezgranične garancije. U vrijeme globalizacije, Evropa nam treba više nego ikada, da bi smo odbranili naš demokratski i socijalni model. Postignuto ne možemo olako prihvatiti, treba se dalje boriti. Danas, na Dan Evrope, treba da se podsjetimo odakle smo pošli i šta smo postigli", naglasio je predsjednik Evropskog parlapmenta, Martin Šulc.\nDa li je moguće pobrojati sve važno? Dovoljno je reći da je mir postao trajna kategorija, da euro, i pored teškoća, kao jedinstven monetarni i politički projekat, živi drugu svoju deceniju, da Šengen, opet, i pored napada, opstaje i Evropljanima nudi osjećaj slobode kakav bi trebalo da ima svako ljudsko biće na planeti.\nVisoka predstavnica EU, baronesa Ešton danas poručuje da će naredna godina biti ključna za evropski oporavak i budućnost, misleći ne samo na unutar-evropske mjere, već i na činjenicu da će se Uniji 1.jula pridružiti Hrvatska. Proširenje je DNA funkcionisanja EU, poručuje komesar za proširenje Štefan File.\n"Odlučni smo da nastavmo sa tim procesom, bez obzira na aktulene izazove, a oni su u vezi sa globalizacijom, nikako sa proširenjem. Priošrenje nije uzrok problema, ono je dio rješenja. Moramo raditi zajedno i vi u tome imate važnu ulogu, posebno nakon što se pridružite EU."\nTrebaće još dosta rada na evropskom zdanju-umješnosti, političke mudrosti, bolnih kompromisa. Medjutim, sve dok Evropljani prepoznaju svoju sudbinu u Šumanovoj viziji, za evropski projekat ne treba brinuti.


Stefanović: Dijalog sa vlastima i međunarodnom zajednicom nakon bojkota - Politika - Dnevni list Danas\nPočetna » Vesti » Politika » Stefanović: Dijalog sa vlastima i međunarodnom zajednicom nakon bojkota\nStefanović: Dijalog sa vlastima i međunarodnom zajednicom nakon bojkota\nSigurni smo da će građani ostati kod kuća, a oni koji budu primorani da zaokruže, to neće značajnije utiče, izavio je predsednika Slobode i pravde Borko Stefanović, govoreći o izbornom bojkotu u emisiji 360 stepeni Televizije N1.\n„Da imamo devet meseci za fer izbore, punu kontrolu javnih preduzeća, tehničku vladu, potrebne su nam garancije da će to biti sporvedeno“, objasnio je Stefanović.\n„Komuniciramo s EU, naše odbijanje nije da nećemo s njima da razgovaramo, na FPN nije bilo dijaloga“, ocenio je on i predočio da se hapse uzbunjivači i politički protivnici.\nZemlja počiva na siromaštvu i korupciji, iluzorno je pričati o tome da imamo izbore, rekao je Stefanović, ukazujući da „mi imamo biranje kad vas gazda uhvati za uvo i vodi“.\nS druge strane, Jovanović navodi da je dijalog komunikacija i način života, a ne samo razgovor o izbornom zakonu.\nDruštvo je razoreno i ono je izraz naših individualnih osobina, ocenio je on, ističući da bio ova zemlja bila drugačija da postoji dijalog.\n„Ja sam uvek išao da razgovaram, znam kako izgleda život u kome razgovora nema. Zato što mi ovde žive deca, zato što nemamo više snagu da ponovimo gluposti iz devedesetih“, ukazao je Jovanović.\nPrema njegovim rečima, nemamo potencijal da preživimo takav sukob i ne možemo da izađemo iz živog blata u kome Srbija nestaje.\n„Neću da šetam s Đilasom, neću da bojim RTS u pink“, naglasio je Jovanović i konstatovao da on plaća cenu jer je izabrao drurgi put.\nObraćajući se Stefanoviću, on je prigovorio zbog paljenja knjiga i zbog toga što je „Bastać predsednik opštine sa Šešeljem u koaliciji“, što je zamenik predsednika Slobodee i pravde negirao i rekao da će to „morati da proveri“.\nBojkotBorko StefanovićČedomir JovanovićIzboriN1


traži... go\tHimki: Hamad u polufinalu singla, trijumf i u dublu\nčetvrtak, 05 januar 2017 12:12\tŠtampa\nTeniser Hamad Međedović plasirao se danas u polufinale turnira za dečake do 14 godina u ruskom Himkiju, pošto je pobedio domaćeg igrača i dobitnika vajld karda Savu Razvozova sa 2:0 (6:0, 6:2).\nTrinaestogodišnji Novopazarac je prvi nosilac na takmičenju prve evropske kategorije u predgrađu Moskve, a njegov sledeći rival je Aristarh Safonov, još jednan Rus sa specijalnom pozivnicom organizatora.\nSafonov je u četvrtfinalu savladao sunarodnika i desetog nosioca Antona Aržankina sa 2:0 (7:6, 6:4).\nMeđedović je stigao i do četvrtfinala u dublu, gde je prvi favorit sa saigračem iz reprezentacije Srbije Matejom Janićijevićem. Oni su slavili u dva seta (6:4, 6:1) protiv Tajlanđanina Patrika Brejdija i Huga Kristijansona iz Estonije.\nRivali u meču za polufinale biće im sedmi nosioci iz Rusije Aleksandar Krilov i Artur Kukasjan, koji su u osmini finala rezultatom 2:1 (6:2, 4:6, 11:9) eliminisali sunarodnike Ivana Ovčarenka i Danila Žibula.\nTurnir u Himkiju održava se na terenima Teniske akademije Aleksandar Ostrovski, a završava se 8. januara.\nM. Minić\tPročitano 168 puta\tTvitni\tObjavljeno u\n« Novopazarci veruju u pobedu nad PAOK-om\tHodžiću začelje na debiju u Svetskom kupu »


Uskoro povećanje neoporezivog dela stipendija na 30.000 dinara - OGLASNA TABLA - INFO\n5 новембра, 2019 5 новембра, 2019 0342\nNa inicijativu Saveta za filantropiju predsednice Vlade Ane Brnabić, Vlada Srbije prihvatila je odredbu Nacrta Zakona o izmenama i dopunama zakona o porezu na dohodak građana kojom se predlaže povećanje neoporezivog iznosa za stipendije, navodi se u saopštenju Saveta za filantropiju.\nTime će umesto dosadašnjih 11.741 dinara, neoporezivi deo za stipendije i kredite učenika i studenata biti povećan na 30.000 dinara mesečno.\n„Ova odluka predstavlja značajan rezultat rada Saveta za filantropiju, osnovanog prošle godine odlukom predsednice Vlade Srbije, a na inicijativu Koalicije za dobročinstvo. Zahvaljujući Koaliciji za dobročinstvo i podršci Američke agencije za međunarodni razvoj (USAID) sprovedena je analiza troškova i koristi koja je pokazala da je povećanje neoporezivog dela stipendija opravdano i da će se donatori lakše opredeliti da pomognu većem broju talentovanih učenika i studenata i u većim iznosima“, ocenjeno je u saopštenju Saveta za filantropiju.\nKoaliciju za dobročinstvo predvodi Fondacija Ana i Vlade Divac, a čine je i Trag Fondacija, Katalist Balkans, SMART Kolektiv, Srpski filantropski forum, Forum za odgovorno poslovanje i Privredna komora Srbije.\nKako se dodaje, u okviru Saveta za filantropiju formirane su tri radne grupe i jedno radno telo kako bi se olakšalo i podstaklo doniranje robe, novca i vremena u Srbiji. Savet za filantropiju nastavlja da radi na stvaranju podsticajnog okruženja za razvoj filantropske infrastrukture i kulture davanja za opšte dobro.\nSložite predjelo kao profesionalac! Za samo pet minuta do savršene trpeze\n„Ne može se govoriti o porastu nasilja u školama, već o vidljivosti“


Tramp: Tužiću žene koje su me optužile za seksualni napad\nTramp rekao da "svaka žena laže kada treba da ugrozi njegovu kampanju"\nRepublikanski kandidat za predsednika SAD Donald Tramp poručio je da će posle izbora podneti tužbu protiv svake žene koja ga je optužila za seksualni napad ili drugi oblik neprimerenog ponašanja, a predizborni tim svoje demokratske protivnice Hilari Klinton i njenu stranku okrivio je da stoje iza tih tvrdnji.\n"Svaka od tih lažljivica biće tužena čim se izbori završe. Jedva čekam to", rekao je Tramp u subotu na skupu u Getizburgu u Pensilvaniji, prenosi AP.\nRepublikanski kandidat za Belu kuću je dodao da "svaka žena laže kada treba da ugrozi njegovu kampanju".\nTrampovi saradnici su naveli da su kao mesto na kojem će on uputiti tu poruku izabrali Getizburg zbog istorijskog značaja tog grada u kojem se odigrala presudna bitka u Građanskom ratu.\nRepublikanski predsednički kandidat je opovrgao sve optužbe, naglašavajući pri tom da mu neke od tih žena nisu dovoljno privlačne da bi uopšte poželeo da im se udvara.\nTramp čvrsto veruje da su izbori izlažirani protiv njega, ponavljajući da "korumpirani mediji" izmišljaju priče kako bi ga predstavili u "što lošijem i opasnijem svetlu" i "očajnički pokušavaju da mu smanje broj glasova i uguše glas američkog naroda".\nTramp po podršci prednjači u Ohaju, Ajovi i Džordžiji, ali mu to neće biti dovoljno da pobedi na izborima ako zaostane za Klintonovom u Floridi ili Severnoj Karolini, zaključuje američka agencija.


Kvalitet medija i profesionalizam iz godine u godinu padaju, ali, apsurdno, povjerenje građana u medije svake godine raste.\nViše se ne može tući novinare\nGrađani BiH su prije par godina, sudeći prema istraživanjima, smatrali da nije loše kada novinara neko pretuče, a danas pak misle da novinare treba bolje zaštititi.\nTo su glavni zaključci sa današnje pres konferencije koju su povodom Međunarodnog dana slobode medija organizirali Media Centar, BH Novinari i Vijeće za štampu.\n„Građani od novinara traže da se više posvete temama poput korupcije, kriminala, zdravstva, obrazovanja, a da manje pažnje poklanjaju senzacionalizmu“, kazala je predsjednica Udruženja BH Novinari Borka Rudić.\nPadaju standardi, raste povjerenje\nPrema istraživanju koje je proveo Media Centar među medijskim uposlenicima, mediji u BiH sve manje poštuju profesionalne standarde i primjetan je pad većine vrijednosti. S druge strane, politički pritisak na medije stalno raste.\n„Najviše je političkog pritiska, ali treba naglasiti i lošu finansijsku situaciju kao jednog od uzročnika pada kvalitete medija“, kazao je Boro Kontić, direktor Media Centra.\nKontić dodaje da rezultate njihovog istraživanja potvrđuje i ranking koji je sačinilo američko udruženje Freedom House, po kojem je Bosna i Hercegovina označena kao zemlja sa djelimično slobodnim medijima, te se nalazi na 96. od 196 mjesta, iza Srbije, Hrvatske i Crne Gore.\nMedijski prostor se, opet, iz godine u godinu demokratizira, građani sve više koriste mogućnost žalbe na izvještavanje štampanih medija.\nViše međusobne solidarnosti\n„Sve su češće žalbe običnih građana, uglavnom na crnu hroniku i tretman maloljetnika. S druge strane, novine sve više objavljuju žalbe i ispravke“, kazala je Ljiljana Zurovac iz Vijeća za štampu.\nTokom protekle godine dana zabilježeno je 50 slučajeva kršenja radnih prava novinara, što se uglavnom odnosi na nezakonite otkaze i nepoštivanje sudskih presuda o povratku na posao, kao što je slučaj sa Duškom Jurišić.\nKontić, Rudićeva i Zurovac pozvali su novinare i urednike na više međusobne solidarnosti, pogotovo u slučajevima nepoštivanja radnih prava novinara.\nNa kraju su istakli da, prema istraživanjima, građani ipak najviše vjeruju medijima. Tek poslije dolaze nevladine organizacije, međunarodna zajednica, vjerske zajednice, institucije vlasti, političke partije…\nDan kada je počeo rat u Visokom


Svetozar Šijačić, član izvršnog odbora „Rajfajzen banke” potvrđuje da je tražnja za kreditima svedena na svega nekoliko mesečno i objašnjava na šta oni koji su se ipak odlučili da uzmu kredit treba da obrate pažnju.\n- Prilikom zaduživanja, najvažnije je da se građani ne povode za kratkoročnim interesima niže kamatne stope na kredite indeksirane u švajcarskim francima, na primer.\nI pored trenutno niže mesečne obaveze ovi krediti nose ogroman rizik promene kursa dinara kao i međuvalutnih odnosa franka i evra - ističe Šijačić.\nTakođe je važno obratiti pažnju na prirodu kamatne stope, odnosno da li je fiksna ili promenljiva. Ukoliko je promenljiva, treba proveriti od čega to zavisi. Treba se informisati i o vremenskim periodima u kojima se kamatna stopa usaglašava sa tržišnim uslovima.\nU bankama kažu da krediti za kupovinu stambenih objekata osigurani kod Nacionalne korporacije za osiguranje stambenih kredita (NKOSK), imaju najnižu kamatnu stopu u poređenju sa ostalim modelima kredita i zbog toga predstavljaju najpovoljnije stambene kredite. Takođe, svaki zainteresovani građanin koji uzimanjem stambenog kredita želi da reši svoju stambenu situaciju, treba da ima u vidu višegodišnji period planiran za otplatu.\nMiroslav Rebić, član Izvršnog odbora banke „Sosijete ženeral”, kaže da s obzirom na problem sa odobravanjem subvencionisanih stambenih kredita, građani u ovom trenutku odlučuju za komercijalne, odnosno kredite iz sredstava banke.\n- Građani treba da vode računa najpre o tome da li su u mogućnosti da uredno otplaćuju buduću ratu kredita, da provere ispravnost dokumentacije za nekretninu koju kupuju, kao i o mogućim razlozima za eventualne izmene kamatne stope tokom otplate kredita - objašnjava Rebić.\nOn dodaje da kada je „Sosijete ženeral” banka u pitanju, broj stambenih kredita nije u padu.\nI „Hipo Alpe-Adrija banka” ima značajno učešće na tržištu Srbije od preko 13 odsto u stambenim kreditima odobrenim građanima.\nRade Šević, direktor odeljenja za komunikacije „Hipo Alpe-Adrija” banke kaže da je interes i za subvencionisanim kreditima u „Hipo banci”, u poslednjih nekoliko meseci bio u padu.\n- Stoga je „Hipo banka” i kreirala specijalnu ponudu za stambene kredite u Univerzitetskom naselju Belvil. Takođe, predstavnici „Hipo banke” su već imali nekoliko sastanaka u Ministarstvu za infrastrukturu, sa namerom aktivnog doprinosa u kreiranju novog sistemskog rešenja, koje bi omogućilo građanima efikasno i pristupačno rešenje stambenih problema - objašnjava Šević.


TOPLANA ŠABAC „KREDITIRA“ GRAĐANE: Plaćanje januarskih računa u dva dela\n08.02.2017. 16:35h 25.05.2017. 20:02h\nJanuar je bio najhladniji mesec od kada je osnovana šabačka toplana, uprkos staroj opremi, temperatura u velikom minusu nije uticala na kvalitet usluge. A da ne bi uticala i na budžet građana, JKP “Toplana Šabac“ omogućilo je građanima da januarske račune plate u dva dela - dve trećine sada, a trećinu u maju.\nDirektor šabačke toplane kaže da je ova zima bila najveći izazov od 1985. godine kada je osnovano ovo preduzeće.-Krenuli smo sa grejanjem pre 15. oktobra, a prosečna temperatura u januaru ove godine bila je niža za osam stepeni nego u januaru 2016. Utrošak energije bio je znatno veći i zato smo doneli odluku da račune za januar podelimo na dva dela. Međutim, mi moramo sada da izmirimo svoje obaveze prema Srbijagasu, tako da na ovaj način kreditiramo građane za taj iznos. To će u ovom trenutku pasti na račun Toplane, ali nama je potrošač na prvom mestu, objasnio je direktor JKP “Toplana Šabac“ Aleksandar Prodanović.\nGradonačelnik Šapca Nebojša Zelenović najavio je da će u narede četiri godine građani Šapca imati najnižu cenu grejanja u Srbiji, a to će biti omogućeno izgradnjom toplane na biomasu.-Mi u Šapcu imamo jednu od najnižih cena grejanja u Srbiji. Ali izgradnjom toplane na biomasu, Šabac će postati energetski nezavisan, a građani će imati najbolju uslugu po najnižoj ceni. Poljoprivrednici će ono što sada zaoru ili spale prodavati kao biomasu i biti u prilici da zarade više. Tako ćemo obuhvatiti ceo sistem, rekao je gradonačelnik Zelenović.


Traktorska kosilica TC239T - Husqvarna - Traktorske kosilice - Dobrenić servis i trgovina - Ovlašeni prodajno-servisni centar proizvoda Husqvarna, Jonsered, Partner, Cifarelli, Briggs & Straton, CastelGarden\nTraktorska kosilica TC239T\nTC 239T je traktorska kosilica sa stražnjim sakupljanjem, a odlikuju ju izdržljivost, okretnost i komfort za povremeno korištenje na srednje velikim travnjacima. Snažan dvocilindarski Husqvarna Endurance Series motor jednostavno se pokreće bez upotrebe čoka dok se noževi za košnju pokreću elektronički. Ojačano rezno kućište i rubustan sistem za sakupljanje s čeličnom stražnjom pločom osiguravaju jednostavan rad i odlične rezultate košnje. BioClip™ funkcija sa sjedišta omogućuje vozaču da mijenja načine košnje od sakupljanja do malčiranja brzo i jednostavno. Prednja osovina od lijevanog čelika omogućuje traktoru da prolazi uskim zavojima na kompliciranim mjestima.\n11,1 kW @ 2600 o/min


Rusija besprekorno i maksimalno ispunjava sve obaveze previđene ugovorima za isporuku gasa, izjavio je novinarima portparol Kremlja Dmitrij Peskov.\nOn je dodao, da što se tiče tehničkih i drugih pitanja, njih bi trebalo uputiti „Gaspromu“.Portparol Kremlja je saopštio i da je Rusija spremna da ispuni ono što je dogovoreno o tranzitu gasa preko Ukrajine i u slučaju da Kijev ima neke komercijalne predloge, onda će sve funkcionisati.On je posavetovao Kijev da se obrati evropskim kompanijama, koje kupuju ruski gas, a koje mogu da sklope nove sporazume za isporuku s obzirom na povećanu potražnju.„Odnosno, kako bi se nešto transportovalo preko teritorije Ukrajine potrebno je da to neko kupi“, dodao je on.Ranije je predsednik Ukrajine Vladimir Zelenski izjavio da je Kijev zainteresovan da očuva tranzit gasa iz Rusije u Evropsku uniju preko svoje teritorije, jer ne želi da izgubi dve milijarde dolara godišnje.Kijev sve češće pokreće pitanje očuvanja tranzita zbog završetka izgradnje „Severnog toka 2“, kao i zbog ugovora koji je potpisao „Gasprom“ sa mađarskom kompanijom „MVM CEEnergy“ za transport gasa „Turskim tokom“.U Moskvi su naveli da sporazum o isporukama gasa kroz Ukrajinu ostaje na snazi tokom celokupnog perioda važenja i čak nakon toga Moskva nema nameru da se odrekne te maršrute.Ranije je predsednik Rusije Vladimir Putin izjavio da Rusija vidi mnoge špekulacije na tu temu. On je naglasio da je za devet meseci 2021. godine „Gasprom“ povećao ispumpavanje za više od osam odsto, a krajem godine će zemlja premašiti obaveze koje su ugovorene za tranzit gasa.\nrusija, ukrajina, gas, ruski gas, rusija – politika, energetika\n„U svakom slučaju se može reći da Rusija besprekorno i maksimalno ispunjava sve obaveze predviđene ugovorima, odnosno svi obimi isporuka su do maksimuma uvećani, do mogućeg maksimuma u skladu sa onim ugovorima koji postoje, kao i u skladu sa sporazumima“, rekao je Peskov odgovarajući na pitanja o tome kakva je situacija sa isporukama ruskog gasa Evropi.\nPortparol Kremlja je saopštio i da je Rusija spremna da ispuni ono što je dogovoreno o tranzitu gasa preko Ukrajine i u slučaju da Kijev ima neke komercijalne predloge, onda će sve funkcionisati.\nOn je posavetovao Kijev da se obrati evropskim kompanijama, koje kupuju ruski gas, a koje mogu da sklope nove sporazume za isporuku s obzirom na povećanu potražnju.\n„Odnosno, kako bi se nešto transportovalo preko teritorije Ukrajine potrebno je da to neko kupi“, dodao je on.\nKijev sve češće pokreće pitanje očuvanja tranzita zbog završetka izgradnje „Severnog toka 2“, kao i zbog ugovora koji je potpisao „Gasprom“ sa mađarskom kompanijom „MVM CEEnergy“ za transport gasa „Turskim tokom“.\nRanije je predsednik Rusije Vladimir Putin izjavio da Rusija vidi mnoge špekulacije na tu temu. On je naglasio da je za devet meseci 2021. godine „Gasprom“ povećao ispumpavanje za više od osam odsto, a krajem godine će zemlja premašiti obaveze koje su ugovorene za tranzit gasa.


OEK “Sinergija”: Verifikacija diploma komplikovana, mladi neinformisani | Radio Kosovska Mitrovica\nOEK “Sinergija”: Verifikacija diploma komplikovana, mladi neinformisani\n7. September, 2018 15:21 |\nOmladinska organizacija “Sinergija” je danas u Kosovskoj Mitrovici predstavila rezultate istraživanja pod nazivom “Analiza stavova mladih prema procesu verifikacije diploma u skladu sa Briselskim sporazumom”.\nIstraživanje je sprovedeno putem upitnika u obliku kvantitativnog stratifikovanog uzorka.\n“Sam proces verifikacije je izuzetno zbunjujuć za mlade ljude jer mladi ljudi nisu informisani o ovom procesu. Naš savet institucijama i organizacijama civilnog sektora koji se tim procesom bave je da sprovedu daleko vidljiviju kampanju kako bi mladi bili bolje informisani. Oni koji su verifikovali svoje diplome su to uradili verovatno zato što žele da dobiju radno mesto u javnom sektoru Kosova ili žele da dobiju zaposlenje u kosovskim institucijama i to je glavni razlog zašto mladi ljudi vrše verifikacije diploma” istakao je izvršni direktor “Sinergije” Stefan Veljković.\nUkupno je bio ispitan 101 ispitanik starosti od 18 do 30 godina u sve četiri opštine na severu Kosova, i to 36 u Kosovskoj Mitrovici, 35 u Leposaviću, i po 15 u Zvečanu i Zubinom Potoku.\n“Sam proces verifikacije diploma, za mene je veoma konfuzan kao i Briselski sporazum, jer ti koji su ga potpisali verovatno su razmišljali da će uticati na kvalitet života. Briselski sporazum nam nije doneo ništa kao ni verifikacija diploma. To je samo proces da ovaj mladi svet i naraštaj zbuni i baci ga u još veču apatiju, jer po meni, verifikacija umanjuje vrednosti Univerziteta u Prištini sa privremenim sedištem u Kosovskoj Mitrovici. Moje saznanje i iskustvo mi govori da se diplome jedino mogu nostrifikovati kada pređete iz jedne zemlje u drugu. Ako Kosovo hoće da radi na ljudskim pravima onda treba da dozvoli i prizna rad Univerziteta koji je kvalitetan i akreditovan” poručila je Blagica Radovanović direktorica NVO “Santa Maria” i odbornik u opštini Zvečan.\nU istraživanju je učestvovalo 63 muškaraca i 38 žena.\n“Proces verifikacije diploma praktično znači za nosioca diplome da tu diplomu može da iskoristi u svrhe zapošljavanja u institucijama ili bilo kojim radnim organizacijama koje funkcionišu po kosovskom zakonodavstvu. Za sve one koji planiraju i teže da rade u institucijama po srpskom zakonodavstvu, proces verifikacije diplome im apsolutno nije potreban, jer i bez toga imaju priznate diplome. A za sve one koji bi da zasnuju radni odnos negde u inostranstvu, ta verifikacija diplome im ne bi značila jer bi u tom slučaju morali da prođu kroz proces nostrifikacije a to bi značilo da bi morali da polažu dodatne ispite, da nauče jezik zemlje u kojoj planiraju da zasnuju radni odnos i mnoge druge obaveze, a to naravno sa sobom nosi velike finansijske troškove” kazao je istoričar Miloš Damjanović.\nIz “Sinergije” zaključuju da mladi nisu dovoljno upoznati sa procedurom verifikacije diploma, što je kako kažu velika manjkavost ovog procesa i dodaju da je nemogućnost verifikacije diploma sa doktorskih studija, dodatni problem koji pregovori nisu rešili.\nOva analiza je deo projekta koje finansira Kosovska fondacija za otvoreno društvo (KFOS).


Panel diskusija „Proaktivno o pravnom aspektu prakse i prvog posla“ – VESTI Mašinskog fakulteta\nPanel diskusija „Proaktivno o pravnom aspektu prakse i prvog posla“\nBy ivanasub 12.11.2020 - 14:43 12.11.2020 Obaveštenja i pozivi\nDa bi studenti bili bolje informisani o svojim pravima i obavezama na prvom poslu ili praksi i da bi se na vreme pripremili za tržište rada i natavak karijere posle studija, Centar za razvoj karijere i savetovanje studenata Univerziteta u Beogradu organizje panel diskusiju „Proaktivno o pravnom aspektu prakse i prvog posla” koja će se održati onlajn u sredu, 18. novembra 2020. godine sa početkom u 12 sati.\nAko vas zbunjuju različite forme ugovora, niste sigurni koja su vaša prava i obaveze koja proističu iz zasnivanja radnog odnosa ili potpisivanja ugovora o praksi, muče vas pitanja koliko dugo smete da radite po ugovoru na određeno vreme, uključite se na onlajn panel i postavite pitanja o svemu što vas interesuje.\nRazgovaraćemo sa prof. Dr Ljubinkom Kovačević, profesorkom Radnog prava na Pravnom fakultetu Univerziteta u Beogradu i Milenom Jakšić Papac, advokatom i partnerom u advokatskoj kancelariji Karanović/Partners.\nPozivamo vas da se registrujete za učešće putem linka http://skr.rs/panel i pošaljete svoja pitanja.\n« Konačna rang lista DAS – drugi konkursni rok\nMediji o saradnji Drumske Strele i kompanije ZF Serbia »


Bihać: Prije stigao konvoj pomoći iz Italije, nego lokacija za izmještaj migranata iz Sarajeva\nHumanitarni konvoj iz Italije za pomoć migrantima stigao je u Bihać.\nKonvoj je stigao u večernjim satima a u njemu se nalazi humanitarna pomoć za migrante koji borave u Bihaću, javio je N1.\nInače, migrantska kriza na području USK jedna je od gorućih tema u BiH u proteklom periodu.\nOd početka sedmice do danas održano je nekoliko sastanaka u vezi sa ovom problematikom, a lideri USK su istakli da se osjećaju sami u rješavanju ovog problema te da im je potrebna pomoć države.\nNapušteni objekat u Bihaću trenutno je jedino utočište za grupu migranata koji spavaju na kartonima, najlonu pa i na betonu, a pokrivaju se odjećom, vrećama, dekama i svime što su im ljudi dobre namjere ustupili u Bihaću.\nU suprotnom, svi odbornici Gradske skupštine će zajedno s gradonačelnikom svoje nezadovoljstvo iskazati protestom pred službenim prostorijama Vijeća ministara i Ministarstva sigurnosti BiH u Sarajevu\nPočinje "nokaut" faza na SP-u, danas odluka o prvim četvrtfinalistima


08:52 06 Jul 2020\nKijev u paranoji od ofanzive Moskve\nAko Rusija pokuša da krene u ofanzivu na Ukrajinu, udaviće se u sopstvenoj krvi, izjavio je ukrajinski zamenik ministra za pitanja privremeno okupiranih teritorija Jurij Grimčak.\nUkrajinska vojska u dva navrata je napala položaje ustanika samoproglašene Donjecke Narodne Republike kod Gorlovke, ali su oba napada uspešno odbijena, saopštila je u četvrtak Operativna komanda DNR.\nUkrajinska vojska zapucala na OEBS u blizini Donjecka\nUkrajinska vojska otvorila je vatru po koloni automobila specijalne posmatračke misije OEBS-a i Ministarstva za vanredne situacije Donjecke Narodne Republika (DNR), izjavio je neimenovani predstavnik Zajedničkog centra za kontrolu i režim prekida vatre na Jugoistoku Ukrajine.\nAmerika obučila ukrajinske obaveštajce za operacije u Donbasu\nAmerička vojska završila je obuku grupe ukrajinskih artiljerijskih obaveštajaca, saopštila je ukrajinska vojnoobaveštajna služba.\nUkrajinci napuštaju položaje, borci DNR uskaču: Ne moramo ni da ratujemo! (video)\nBorci armije Donjecke Narodne Republike zauzeli su položaje kod Marijupolja koje su jedinice mornaričke pešadije Oružanih snaga Ukrajine svojevoljno napustile, saopštio je zamenik komandanta Operativne komande DNR Eduard Basurin.\nLNR: Sprečen atentat na glavnog komandanta Narodne milicije\nMinistarstvo unutrašnjih poslova Luganske narodne republike sprečilo je teroristički napad na vojnog komesara Narodne milicije LNR Igora Maršube. Teroristički napad su, najverovatnije, planirale ukrajinske specijalne službe, saopštio je predstavnik Ministarstva Aleksej Selivanov.


Univerzitet u Beogradu izmedju 201. i 300. mesta na Šangajskoj listi\nAmerički univerziteti zadržali su dominaciju na čelu Šangajske liste najboljih univerziteta na svetu, dok je Univerzitet u Beogradu rangiran između 201. i 300. mesta, objavljeno je na sajtu shanghairanking.com\nVesti 15.08.2017. - 12:44h Autor: Beta\nUniverzitet u Beogradu je zadržao prošlogodišnju poziciju i našao se izmedju 201. i 300. mesta.\nKada je reč o univerzitetima iz regiona, Univerzitet u Ljubljani rangiran je izmedju 401. i 500. mesta, dok na listi nema univerziteta iz Bosne i Hercegovine, Crne Gore, Hrvatske i Makedonije.\nKonsultantska kuća koja objavljuje ovu listu opisuje kriterijume kao "najpozudanije", ali mnogi evropski zvaničnici tvrde da su kriterijumi fokusirani ka istraživanju i prirodnim naukama, čime se između ostalog gubi vidljivost humanističkih i društvenih nauka, što ide nauštrb univerziteta njihovih zemalja.\nČetiri medalje iz informatike: Mladi matematičari iz Srbije postigli veliki uspeh!\nUniverzitet u BeograduŠangajska listaHarvardPrinstonKembridž


Živković Vučiću posle protesta u subotu: Dođi, junače, na binu, da vidimo taj dijalog! - NOVA stranka\n16.04.2019 Press služba Aleksandar Vučić, Beograd, Naslovna, opozicija, protest, protesti, Zoran Živković 0\nPredsednik Nove stranke Zoran Živković osvrnuo se na protest #1od5miliona, održan protekle subote u Beogradu, istakavši da su mu se, zbog iskustva u učestvovanju i organizovanju nekoliko stotina takvih skupova, utisci odmah složili, te da je to nesumnjivo bilo najveće okupljanje takvog karaktera posle Petog oktobra.\nŽivković je, gostujući u jutarnjem programu televizije Naša, podvukao da je njegova procena da je bilo 35.000-36.000 ljudi, što je lično ocenio pogledom sa bine, ali i na osnovu fotografija napravljenih dronom.\n"Manje brojke su laži, to su mi čak rekli i neki policajci koje poznajem. Naravno da su neki doktor Nebojša iz Beograda, čiji otac ide okolo sa 300.000 evra u rancu i pomaže ljudima koje ne zna, i neke Hrkalovićke, da ne pričamo o tri Vulina i onome što se predstavlja kao predsednik Srbije, prebrojali prvo 3.000, pa 7.000. Možda da sledeći put odemo mi kod njih, pa da nas stvarno prebroje. Zadovoljan sam odzivom ljudi, koji su došli bez plaćanja, već svojom voljom, pogotovo kad se uzmu u obzir sve opstrukcije i vremenski uslovi. Naravno da će Vučićev skup biti veći, jer će ljudi doći silom i ucenom. Nema smisla praviti bilo kakvo nasilje, jer to nije na korist ni opozicije ni Srbije. Pokazali smo sada u subotu da to možemo", naveo je lider NOVE.\nPonovivši da se Nova stranka zalaže za normalnu državu, koja u Evropi 21. veka ne podrazumeva nasilje, Živković je podvukao da će ona nastaviti sa svojom borbom i u njoj koristiti sva legitimna, nenasilna sredstva.\n"Vlast se uplašila, i sam Vučić je rekao da je gledao iza zavese. Da je poslao nekog potrčka da pita da li može da se obrati na bini, odgovor bi bio: "Da, dođi junače!" Evo ja ga pozivam da pusti nekoga od nas da govori na mitingu koji sad u petak on organizuje, ili da dođe kod nas sledeće subote, pa da vidimo taj dijalog", zaključio je predsednik Nove stranke.\nKompletan snimak gostovanja Zorana Živkovića u emisiji "Uz jutarnju kafu" TV Naša možete pogledati na linku u nastavku:\nPrevious article\tMovsesijan na Konferenciji NOVE: Isteraćemo Vučića na čistac Next article\tŽivković: Učestvovaću na sednici o Kosovu ako bude pripremljena na primeren način\nŽivković: Novi premijer i ministri uplašeni od lekarskog pregleda\nAntiću, EPS-ove termoelektrane emituju 6 puta više opasnih čestica od dozvoljenog!


U potrazi za proizvodom: uslužni softverski tim gradi startap za maloprodajni digitalni marketing sa suosnivačem iz SAD, rani klijenti uključuju Adidas i Peet’s Coffee – Startit\nStartap RocketBoost je kao primarnu ciljnu grupu izabrao digitalne marketing agencije, a kao osnovni problem koji rešavaju za njih mogućnost da se onlajn posetioci konvertuju u oflajn kupce.\nRocketBoost je startap na kome je rad započet u aprilu prošle godine s idejom da pomogne kompanijama sa Mobile Wallet marketingom. U pitanju je marketinški alat koji se integriše sa Apple Wallet-om i Google Pay-om kako bi omogućio (uglavnom) maloprodajnim kompanijama da pokreću svoje marketing kampanje i šalju promocije (poput kupona ili loyalty kartica) direktno u Mobile Wallet-e svojih korisnika. O tome kako je došlo do ove ideje govori susonivač Ivan Stepanović:\nSem, naš partner iz Amerike, je radio na prethodnom startapu koji je takođe bio marketinški alat. U to vreme su wallet-i tek zaživeli, pa je Semov tadašnji tim počeo da ih koristi u okviru svoje platforme. Tada je on shvatio da od toga može da se pravi zaseban proizvod, pa je nama došao sa idejom.\nIvan vodi beogradski tim koji se izvorno bavio softverskim uslugama ali je želeo da napusti ovaj biznis model zarad modela zasnovanog na razvoju i monetizaciji sopstvenih proizvoda. Nakon nekoliko iteracija, sada su u potpunosti fokusirani na razvoj RocketBoost-a.\nU ovome je značajnu ulogu odigrao američki suosnivač, serijski preduzetnik Sem Čo, čija se karijera u marketingu i jedna uspešna prodaja tehnološke kompanije dobro uparila sa kapacitetima i aspiracijama Ivana i njegovog tima.\nPovezivanje digitalnog marketinga i analogne prodaje\nSrž njihovog proizvoda, kako Ivan objašnjava, leži u problemu da je u današnjem digitalnom marketingu teško izmeriti online to offline konverziju za biznise koji se promovišu na vebu, a svoje proizvode prodaju u fizičkim radnjama. Zbog toga su kao primarnu ciljnu grupu izabrali digitalne marketing agencije, a kao osnovni problem koji rešavaju za njih mogućnost da se onlajn posetioci konvertuju u oflajn kupce, i uprkos veoma ranoj fazi su već imali klijente poput Adidasa i Peet’s Coffee-a.\nBiznis model koji primenjuju je mesečno naplaćivanje aktivnih pass-ova (kuponi, loyalty kartice, gift kartice) koji su izdati određenoj kompaniji. RocketBoost paralelno radi na uspostavljanju stabilnog prihoda (između 10.000-15.000 dolara), kao i na uzimanju seed investicija koja bi trebalo da se realizuje u narednom periodu. Dugoročni plan je okretanje ka API-ju kao proizvodu, od čega očekuju da bude mnogo skalabilnije i robusnije rešenje od onoga koje trenutno nude.\nUprkos tome što je ovaj startap u veoma ranoj fazi, deluje interesantno jer ilustruje sve prisutniji trend toga da domaće servisne kompanije idu ka razvoju svojih proizvoda. Oslikava i potencijal udruživanja domaćih tehnološko-operativnih sposobnosti i sa zapadno baziranim znanjima o domenskim biznisima i mrežama poslovnih kontakata, faktorima koji često fale našim ekipama. Posebno je važno da je ovaj startap još jedan u nizu onih gde se između srpskih i inostranih suosnivača uspostavlja veoma zdrav i pravedan suosnivački odnos kada je u pitanju interna dinamika i raspodela prava, odgovornosti i udela.


MEI - Aktuelnosti - J. Joksimović: UN ciljevi održivog razvoja u okviru pregovaračkih klastera\nJ. Joksimović: UN ciljevi održivog razvoja u okviru pregovaračkih klastera\n27. jul 2021. | Beograd\nMinistar za evropske integracije Jadranka Joksimović i stalni koordinator Ujedinjenih nacija u Srbiji Fransoaz Žakob razgovarale su danas o razvojnoj saradnji Srbije i tima UN, zasnovanoj pre svega na sprovođenju projekata koji ciljevima i rezultatima doprinose pristupanju Srbije Evropskoj uniji.\nJoksimović je naglasila da su dugogodišnji zajednički rad, uz visoku stručnost UN agencija, rezultirali uspešnim sprovođenjem velikog broja projekata.\n"Značaj svakog pojedinačnog projekta, bilo da je reč o onima koji doprinose lokalnom razvoju, zaštiti ljudskih prava, zdravlja ljudi, rodne ravnopravnosti, socijalne inkluzije, važni su za ubrzani evropski put Srbije", poručila je Joksimović, a navodi se u saopštenju Ministarstva.\nOna je ukazala i da je Vlada Srbije spremna da nastavi sa takvom saradnjom i ubuduće.\nJoksimović i Žakob razmotrile su dodatne mogućnosti saradnje u promociji ciljeva Zelene agende, imajući u vidu da je to ključna aktuelna globalna razvojna politika.\nSaglasile su se da ta politika i u Srbiji, zajedničkim naporima razvojnih partnera i vlade, treba da doprinese otvaranju novih radnih mesta i uopšte, stvaranju novih prilika za mlade, ali po novim standardima koji ti ciljevi podrazumevaju.\nJoksimović je rekla i da je za Srbiju posebno značajna oblast saradnje ona koja se odnosi na ostvarivanje ciljeva održivog društveno-ekonomskog razvoja i Agende UN 2030, koja se u okviru šest tematskih pregovaračkih klastera sprovodi kroz pristupni proces evropskih integracija, a u čemu su nam, kaže, posebno važni međunarodni partneri, a pre svega UN agencije.\nŽakob je rekla da je tim UN spreman da i dalje daje svoj doprinos reformskim aktivnostima vlade, imajući u vidu koristi koje građani Srbije imaju od projekata koji se partnerski realizuju, kao i posrednu korist bržeg pristupanja Srbije Evropskoj uniji.


U Srbiju u subotu ušlo 9.000 izbeglica sa Bliskog istoka\nBroj izbeglica koje u Srbiju ulaze iz Makedonije i Bugarske iz dana u dan se povećava, pa je prema procenama UNHCR-a u subotu ušlo oko 9.000 novih izbeglica, medju kojima je oko 40 odsto bilo dece, a iz Srbije u Hrvatsku prešlo je oko 7.000 ljudi.\nSamo u Prihvatnom centru za izbeglice sa Bliskog istoka u Preševu u subotu je zabeležen novi dnevni rekord, jer je prema podacima MUP-a u subotu registrovano novih 7.770 izbeglica.\nMeđu izbeglicama i dalje najviše ima državljana Sirije i Iraka, ljudi iz Avganistana kao i državljana Pakistana dok su se u toku jučerašnjeg dana u prihvatnom centru u Preševu prijavile samo dve izbeglice iz Afrike.\nPrema podacima UNHCR-a, u Grčku je protekle nedelje preko mora stiglo još 62.000 izbeglica sa Bliskog istoka što je do sada najveći priliv na nedeljnom nivou, a očekuje se da će svi oni proći kroz Makedoniju i Srbiju na putu ka razvijenijim zemljama EU gde imaju nameru da zatraže azil.\nU Grčku je od početka godine preko mora stiglo više od pola miliona izbeglica, a polovina od tog broja stigla je samo u septembru i oktobru što su i meseci kada je na grčka ostrva preko mora u proseku dolazilo po 8.800 izbeglica.\nU septembru i oktobru je u Makedoniju iz Grčke ulazilo u proseku 6.800 izbeglica, pri čemu je najveći broj onih koji su u jednom danu ušli u Makedoniju zabeležen 18. oktobra kada je u tu zemlju iz Grčke ušlo oko 10.000 izbeglica, dok je u istom periodu dnevno u proseku u Srbiju ulazilo po 6.200 izbeglica.


RTV Puls | STANO: SPORAZUM BG I PR MORA BITI PRIHVATLJIV ZA DRŽAVE EU ALI I Z.BALKANA\nSTANO: SPORAZUM BG I PR MORA BITI PRIHVATLJIV ZA DRŽAVE EU ALI I Z.BALKANA\nBRISEL, 18.maj - Portparol Evropske unije Peter Stano rekao je da je Miroslav Lajčak postavljen i govori u ime visokog predstavnika EU Đuzepa Borelja, te da je jasno stavio do znanja stranama uključenim u dijalog Beograda i Prištine kakav bi trebalo da bude konačan sporazum, prenosi Gezeta Ekspres.\nKada je u pitanju ideja korekcije granica, Stano je rekao da su stavovi Borelja i Lajčka u skladu sa dugoročnim stavovima EU.\nPre nekoliko dana Borelj je rekao da je ideja o korekciji granica ili razmeni teritorija pitanje koje bi trebalo rešiti između Srbije i Kosova, te da Brisel ne diktira oko čega bi strane trebalo ili ne bi trebalo da se dogovore.\nNakon toga, specijalni predstavnik EU za dijalog između Srbije i Kosova Miroslav Lajčak, izjavio je da ideja o razmeni teritorija ne doprinosi stabilnosti u regionu i nije u skladu sa međunarodnim pravom.\nPortparol EU Peter Stano u odgovoru za Gezetu Ekspres objašnjava da su stavovi Borelja i Lajčaka o ideji razmene teritorija u skladu sa dugoročnim stavom Brisala i da je pogrešno te izjave tumačiti drugačije.\n„Što se tiče razmene teriotrija, komentari visokog predstavnika Borelja i specijalnog predstavnika EU Lajčaka u skladu su sa našim dugoročnim stavom. Drugim rečima, ne bi ih trebalo nekorektno i pogrešno tumačiti“, rekao je Stano za Gazetu Ekspres.\nStano je podsetio da je Borelj više puta naglašavao da Srbija i Kosovo moraju da reše svoje probleme bez odlaganja i pokažu da su spremni da idu dalje ka EU integracijama.\n"Kosovo i Srbija moraju postići sveobuhvatni dogovor o normalizaciji odnosa. To će pokazati da su konačno rešili probleme iz prošlosti i da su spremni da idu dalje na svom evropskom putu", rekao je Stano.\nUkazao je i da konačan sporazum između Kosova i Srbije mora biti u skladu sa međunarodnim pravom ali i prihvatljiv za države članice Evropske unije i zemlje regiona Zapadnog Balkana.\nStano je rekao da je Lajčak imenovan i govori u ime Borelja i da je izneo ovo stajalište o konačnom sporazumu stranama uključenim u dijalog.\n"Takav sporazum mora biti u skladu sa zakonima i vrednostima Evropske unije uz poštovanje međunarodnog prava. Da bi bio trajan, sporazum mora biti prihvatljiv za region i za države članice EU. Ovo je poruka koju je poslao Lajčak", rekao je Stano za Gazetu Ekpres.\nNa pitanje o spremnosti Rusije da se uključi u proces dijaloga između Srbije i Kosova, Stano je rekao da za direktno uključenje partnera u razgovore mora da postoji zajednički dogovor strana koje učestvuju u dijalogu.\n"Na stranama je da se zajednički dogovore o direktnoj uključenosti partnera u dijalog pod okriljem EU. Dijalog između Beograda i Prištine omogućila je EU od samog početka 2011", rekao je Stano.\nOn je naveo da EU radi na uspešnom okončanju dijaloga kojim bi se rešili svi sporovi koji su ostali nerešeni između Srbije i Kosova.\n"Radimo na uspešnom okončanju dijaloga, na postizanju sveobuhvatne normalizacije i konačnog sporazuma koji će rešiti sva nerešena pitanja", zaključio je portparol .


Čolak i Tadić na sjednici Asocijacije evropskih senata\nPredsjedavajući Doma naroda Parlamentarne skupštine Bosne i Hercegovine (PSBiH) Bariša Čolak i njegov zamjenik Ognjen Tadić učestvuju na 18. sjednici Asocijacije evropskih senata, koja je danas počela na Brdu kod Kranja u Sloveniji.\nDelegacije, koje čine rukovodstva i predstavnici 15 evropskih senata, pozdravili su uime domaćina predsjednik Državnog sveta Republike Slovenije Mitja Bervar i predsjednik Državnog zbora Republike Slovenije Milan Brglez.\nUčesnici dvodnevnog sastanka, u okviru prve sesije, raspravljali su o potrebi i mogućnostima uspostavljanja dvodomnog parlamenta Evropske unije (EU). Mišljenja i stavove o inicijativi za formiranje Evropskog senata iznijeli su predsjednik Državnog sveta Republike Slovenije Mitja Bervar, predsjednik Senata Republike Češke Milan Štech, kao i predsjednica Senata Holandije Ankie Broekers – Knol.\nU okviru rasprave o toj temi ocijenjeno je da uvođenje dvodomnog evropskog parlamenta ima više dobrih nego loših strana, budući da bi dvodomni parlamentarni sistem bio, kako je rečeno, put ka tješnjoj vezi institucija i građana. Uvođenje dvodomnog parlamenta dalo bi bitan doprinos efikasnijem funkcionisanju institucija EU i formiranju dobrih politika u interesu građana, naglašeno je tokom rasprave u kojoj su rukovodstva i predstavnici senata evropskih zemalja pozvani da u narednom periodu intenziviraju saradnju i razmjenu mišljenja i stavove na tu temu.\nTokom sutrašnjeg nastavka konferencije očekuje se rasprava o reformama evropskih senata, u okviru koje će se učesnicima obratiti i predsjedavajući Doma naroda PSBiH Bariša Čolak, saopćeno je iz PSBiH.\n#bariša čolak#Ognjen Tadić\nSchulz: Ukoliko SAD napuste Pariški sporazum, EU će reagirati


Elektronski transfer novca između Srbije i Crne Gore › Made-in-Germany.rs\nKompanija “Pošta Srbije” omogućila je usluga brzog, jednostavnog i sigurnog elektronskog prenosa novca sa Crnom Gorom, pored već postojećeg takvog transfera sa Francuskom, Rusijom, Belorusijom i Ukrajinom.\nPutem usluge “Međunarodna poštanska uputnica”, Pošta Srbije je mogućnost elektronskog prenosa novca ponudila kako bi pospešila elektronsku trgovinu i slanje otkupnih pošiljaka. Ovo je 461. vrsta usluge koju Pošta pruža svojim korisnicima, a u najskorijem periodu građanima će biti omogućeno slanje i prijem novca elektronskim putem i sa Republikom Srpskom, Hrvatskom i Portugalijom, sa kojima su pregovori u završnoj fazi, navodi se u saopštenju srpske kompanije.\nCrnogorski mediji javljaju da će nova usluga “Pošte Crne Gore”, elektronski prenos novca sa Srbijom, koštati 2,5 eura plus 2,0 posto od iznosa koji se šalje, dok je 1.000 eura najveći iznos koji je moguće poslati na ovaj način, prenosi agencija “Tanjug”.\n“Prijem i slanje novca moguće je izvršiti u svim automatizovanim poštama na teritoriji Crne Gore i Srbije. Uplate izvršene do 19 sati dostupne su za isplatu u roku od 30 minuta u skladu sa radnim vremenom pošta u Crnoj Gori i Srbiji”, navodi se u saopštenju crnogorske Pošte i dodaje da će u Crnoj Gori novac biti isplaćivan u eurima, odnosno u dinarima u Srbiji, u skladu s kupovnim deviznim kursom koji primjenjuje Pošta Srbije.\nOd MiG na 23/06/2015 / Finansije, Informatika, Investicije, Komunikacije, Tehnologija, Trgovina, Usluge / Ostavite komentar\nSajam naoružanja i vojne opreme "Partner 2015"


“TAYPA” u septembru otvara fabriku u Kraljevu – INFO PLUS\nHome > Privreda > “TAYPA” u septembru otvara fabriku u Kraljevu\nPredsednik Srbije Aleksandar Vučić razgovarao je danas u Istanbulu s vlasnikom tekstilne kompanije “TAYPA” Mesudom Toprakom, koja će u Kraljevu, kako je dogovoreno, investirati 35 miliona evra u fabriku sa 2.500 radnih mesta.\n“Do kraja septembra će početi da radi jedna turska kompanija u Kraljevu, i zaposliti 2.500 radnika. O tome sam razgovarao s valsnikom kompanije u Istanbulu”, rekao je Vučić koji će se sutra sastati s predsednikom Turske i s članom Predsedništva BiH Bakirom Izetbegovićem.\nVučić je u izjavi za TV Pink dodao da je dolazak turskog investitora u Kraljevo “izvanredna vest”, te da je “veoma, veoma srećan” zbog toga jer će zbog nove fabrike biti više novca za obdaništa, škole, domove zdravlja.\nVučić je i u julu, kada je prethodni put bio u Istanbulu, razgovarao s predstavnicima “Taypa grupe” i tada je bilo rečeno da je zainteresovana da u Srbiji otvori fabrike tekstila i centar za razvoj, kao i da investira u banjski turizam.\nKako saznajemo sa sajta turske kompanije “TAYPA”, ova kompanija proizvodi garderobu od teksasa i pored četiri fabrike u Turskoj, ima i fabriku u Egiptu i kancelarije u Velikoj Britaniji i SAD-u. Na njihovom sajtu takođe je objavljena informacija da će ove godine otvoriti fabriku u Srbiji i zaposliti 2 500 ljudi, a planiraju i da do 2019. godine u Alžiru zaposle deset hiljada ljudi.


Brojne lokalne samouprave sa Zapadnog Balkana u saradnji sa asocijacijama opština i gradova pripremile su strategije održive urbane mobilnosti i napravile prve korake u pravcu uvođenja sistema urbane mobilnosti koji se zasniva na potrebama čoveka. Njihovu saradnju i realizovane aktivnosti omogućio je Otvoreni regionalni fond za Jugoistočnu Evropu – Energetska efikasnost (ORF-EE), regionalni projekat koji je u ime nemačke vlade sproveo Deutsche Gesellschaft fur Internationale Zusammenarbeit (GIZ).\nOsam asocijacija opština i gradova iz Albanije, Bosne i Hercegovine, Crne Gore, Kosova, Severne Makedonije i Srbije intenzivno je radilo u protekloj godini na promociji održive urbane mobilnosti uz podršku regionalnog projekta ORF-EE „Održiva urbana mobilnost u Jugoistočnoj Evropi II (SUMSEEC II)“.\nLokalne samouprave, zainteresovane da promovišu održivu urbanu mobilnost i uvedu konkretne mere, prijavile su se sa lokalnim asocijacijama za učešće u projektu. Izabrane jedinice lokalne samouprave sprovele su pilot projekte, prošle obuku i izradile planove održive urbane mobilnosti ili rešenja za održivu urbanu mobilnost.\nNova strategija održive urbane mobilnosti stvara uslove za čistije i održivije načine prevoza u regionu: za više pešačenja, bicikliranja i javnog prevoza, zatim razvoj novih koncepata upotrebe automobila i vlasništva nad njima, kao i upotrebu novih pametnih tehnologija i korišćenje održive gradske logistike.\nDa bi se napravila istinska i trajna promena, primenjen je novi pristup u prostornom i transportnom planiranju. U osnovi tog koncepta su kvalitet života i ljudi u odnosu na tradicionalno planiranje koje je obično više usmereno na pojedinačni motorizovani prevoz. Sa druge strane, dokazano je da redovna vožnja bicikla i pešačenje produžuju životni vek i jačaju zdravlje. Istovremeno, pomažu u smanjenju zagađenja vazduha.\nIzgradnja kapaciteta i stvaranje regionalne ekspertske grupe\nParalelno sa razvojem sopstvenih kapaciteta, asocijacije iz šest zemalja su, takođe, razvijale i kapacitete opština i gradova kroz obuke koje su za njih organizovali. Udruženja su u tome dobila dragocenu podršku i pomoć međunarodnih stručnjaka GIZ-a.\nNajvažniji edukativni događaj bio je petodnevni trening – SUMP Boot Camp, organizovan u maju prošle godine za predstavnike gradova i opština koje su učestvovale u projektu. Znanje stečeno tokom treninga pomoglo je predstavnicima lokalnih samouprava da u svojim gradovima i opštinama olakšaju pripremu planova održive urbane mobilnosti i rešenja za održivu urbanu mobilnost, koja oslikavaju principe planova održive urbane mobilnosti.\nAsocijacije su podržale Uroševac, Gnjilane, Podujevo i Gračanicu na Kosovu, kao i Bijeljinu u Bosni i Hercegovini u pripremi planova održive urbane mobilnosti.\nUz pomoć ovih udruženja i projekta SUMSEEC II Gramsh, Elbasan, Belsh, Librazhd, Klos, Mat, Shkoder, Peqin i Cerrik u Albaniji, Zavidovići u BiH, Rožaje i Kolašin u Crnoj Gori, Šabac i Pirot u Srbiji, kao i Kumanovo, Kavadarci, Ohrid, Bitola i Karpoš u Severnoj Makedoniji pripremili su rešenja za održivu urbanu mobilnost .\nVažan je participativni pristup\nU skladu sa najboljim praksama EU za uključivanje zainteresovanih strana i javne rasprave, proces razvoja planova održive urbane mobilnosti i rešenja za održivu urbanu mobilnost širom Zapadnog Balkana realizovan je uz aktivno učešće građana, akademske zajednice, privatnog i javnog sektora i nevladinih organizacija.\nNa primer, u Banjaluci, konsultacije o održivoj urbanoj mobilnosti prvi put su se na jednom mestu okupile važne zainteresovane strane kao što su građani, akademska zajednica, nevladine organizacije, urbanisti i lokalni organi vlasti, kako bi izneli svoje stavove i otvoreno razgovarali o izazovima i mogućim rešenjima u sektoru urbane mobilnosti, prostornom i transportnom planiranju.\nOdlazak na posao biciklom\nProjekt SUMSEEC II podržao je sprovođenje 19 pilot projekata, od kojih 13 u saradnji sa asocijacijama i pet direktno sa glavnim gradovima.\nFoto: Pilot-projekat za parkirališta biciklala u Baru u Crnoj Gori. Deset bicikala može se smestiti na jedno parking mest za auto (GIZ ORF-EE)\nVećina pilot projekata podrazumevala je brze intervencije u skladu sa potrebama definisanim u planovima održive urbane mobilnosti i rešenjima za održivu urbanu moblinost. S obzirom da se građani sve više odlučuju za bicikle kao prevozno sredstvo, aktivnosti na pilot projektima bile su usmerene u tom pravcu.\nRezultati postignuti u celom regionu odražavaju entuzijazam lokalnih vlasti da naprave promene koje donose korist građanima i podižu njihovu svest o prednostima inkluzivne mobilnosti u svakodnevnom životu u gradovima.\nLokalne samouprave su shvatile da im nedostaju mesta za parkiranje bicikala u blizini javnih institucija, tako da su se neke, poput Istočnog Sarajeva, prijavile za dobijanje podrške kako bi to promenile. Na taj način ne samo da zaposleni u opštinskoj administraciji mogu na posao biciklom, već i građani mogu da ih koriste kada posećuju ove institucije.\nZa male opštine, poput Travnika u BiH, održiva urbana mobilnost takođe znači i informacije u raspored javnog prevoza kako bi građani, ali i turisti, mogli da planiraju svoje vreme. To je razlog zbog kojeg je ova opština uz podršku projekta SUMSEEC II razvila android aplikaciju za javni prevoz.\nU albanskom gradu Skadru postavljeno je nekoliko parkinga za bicikle, a lokalna policija je i dobila nekoliko bicikala na poklon. „Mali projekat može da ima sjajan efekat kada imate dobru ideju i dobru volju za uvođenjem novih koncepata poput urbane mobilnosti“, rekao je Agron Haxhimali, izvršni direktor Albanske asocijacije opština.\nU Bijeljini u BiH, gde prema anketi 55% građana bicikl koristi povremeno ili većinu vremena, projekat je doprineo proširenju postojećih biciklističkih i pešačkih staza. Gradonačelnik Mićo Mićić posvetio se ovom projektu i obećao da će biti izgrađeno još staza i to ne samo u centru, kako bi se grad povezao sa poznatim turističkim atrakcijama etno-selom Stanišići i rekom Drinom.\nRegion se pridružio Evropskoj nedelji mobilnosti\nSaradnja opština i gradova sa udruženjima bila je usmerena i na obeležavanje Evropske nedelje mobilnosti 2019. Ukupno 23 opštine i gradova dobili su podršku da sprovedu različite dugotrajne ili privremene mere. Grad Kruševac postigao je ogroman uspeh osvojivši nagradu Evropske nedelje mobilnosti za 2019. u kategoriji većih opština i gradova.\nInfo pult za informacije iz prve ruke\nSavez opština i gradova Republike Srpske u BiH osnovao je u svojim prostorijama info pult za održivu urbanu mobilnost, na kojem građani dobijaju informacije iz prve ruke. Trenutno info pult pruža samo onlajn podršku zbog pridržavanja mera u vezi sa pandemijom COVID-19.\n„Projekat je pomogao Udruženju opština i gradova Republike Srpske da postane nezaobilazan akter u oblasti održive mobilnosti. Uspostavljanjem baze stručnjaka obezbedili smo resurs u vidu znanja i iskoristili ga u izgradnji kapaciteta u opštinama i gradovima“, rekao je Predrag Pajić iz Udruženja.\nSlika: Prezentacija koncepta održive urbane mobilnosti za opštine u BiH (GIZ ORF-EE)\nPirot i Šabac razvili rešenja za održivu urbanu mobilnost\nStalna konferencija gradova i opština (SKGO) u Srbiji je sprovela projekat „Održiva urbana mobilnost u gradovima i opštinama Srbije“ od februara 2019. do marta 2020. Ključni rezultat projekta bila je podrška kreiranju rešenja za održivu urbanu mobilnost u Pirotu i Šapcu. Pomoć je dobio i Kruševac, prvi grad u Srbiji koji je samostalno pripremio i usvojio plan održive urbane mobilnosti.\nKlara Daninović iz Stalne konferencije gradova i opština rekla je da je projekat snažan podsticaj za dalje promovisanje koncepta održive urbane mobilnosti među članovima ove asocijacije.\n„Posebno smo ponosni na prvu nagradu koju je Grad Kruševac osvojio na evropskom nivou, za obeležavanje Evropske nedelje mobilnosti. Budući da je naš projekat doprineo organizovanju ovog događaja prošle godine, verujemo da smo delom i mi doprineli velikom uspehu grada“, naglasila je.\nKruševac inspiriše ostale gradove na Balkanu\nTokom sprovođenja projekta lokalne samouprave su razvijale i međusobne veze.\nJelena Nikolić, savetnica za održivu urbanu mobilnost i energetsku efikasnost u Gradu Kruševcu, rekla je da je lokalni tim predstavio svoje rezultate u Srbiji, zemljama bivše Jugoslavije i Evropi, što je imalo pozitivan uticaj na sve zainteresovane gradove i opštine u BiH, zatim na Pirot i Šabac u Srbiji, i na druge lokalne samouprave u regionu.\n„Veoma je važno biti strpljiv, jer promene ne dolaze preko noći. Jedan od primera je rekonstrukcija centra Kruševca. Tokom Evropske nedelje mobilnosti 2015. svako popodne smo zatvarali deo glavne ulice. Želeli smo da istaknemo korišćenje javnog prostora, potrebu za biciklističkom infrastrukturom i neophodnost uklanjanja parkinga za automobile. Nakon vrlo pozitivnih reagovanja građana, taj period je produžen i prošle godine je pomenuti režim saobraćaja trajao od sredine aprila do sredine oktobra“, navela je ona i naglasila da je jedan od efekata primetno smanjenje buke.\nOvim putem, ističe Nikolić, donosioci odluka postali su svesni načina na koji se može koristi javni prostor. U anketi sa građanima, polovina učesnika podržala je ideju pešačke i biciklističke zone i centar grada trebalo bi sledeće godine da dobije novi izgled.\n„Nisu sve mere nužno skupe. Na 30 lokacija postavili smo ramove za parkiranje bicikala i svi su puni. Stanice za popravku su takođe deo biciklističke infrastrukture, kao i brojač bicikala: podaci su vidljivi na displejima tako da vozači i pešaci vide koliko biciklista ima. Vodili smo računa da obezbedimo pristup za osobe sa invaliditetom tokom rekonstrukcije trotoara i raskrsnica, a nedavno smo uveli električne minibuseve na dve linije uz besplatne vožnje“, rekla je Nikolić.\nSlika: Pirot i Šabac su dobili pomoć u kreiranju rešenja za održivu urbanu mobilnost (GIZ ORF-EE)\nAlbanska asocijacija opština (AAM)\nAsocijacija za lokalnu autonomiju Albanije (ALAA)\nSavez općina i gradova Federacije Bosne i Hercegovine (SOGFBiH)\nSavez opština i gradova Republike Srpske (SOGRS)\nSavez opština Crne Gore\nAsocijacija kosovskih opština\nStalna konferencija gradova i opština (SKGO) u Srbiji\nAsocijacija jedinica lokalne samouprave severne Makedonije (ZELS)\nTagovi: biciklizam, GIZ ORF-EE, GIZ Otvoreni regionalni fond za Jugoistočnu Evropu - Energetska efikasnost, plan održive urbane mobilnosti, zagađenje vazduha\nPočetna » GIZ ORF-EE » Održiva urbana mobilnost je tema na kojoj zajednički rade GIZ ORF-EE i asocijacije lokalnih samouprava


Zelena Inicijativa » Nikola Tesla od otpada, reciklažne radionice i humanitarni koncert na festivalu Oplaneti se! Recikliraj\nHome » Aktivnosti » Nikola Tesla od otpada, reciklažne radionice i humanitarni koncert na festivalu Oplaneti se! Recikliraj\nPortret Nikole Tesle od reciklažnih sirovina, kreativni kutak za izradu maski i reciklažni lavirint sa prizorima tretmana otpada u Srbiji, posetioci Festivala Oplaneti se! Recikliraj danas u mogli da vide u Domu omladine Beograda.\nFestival je ekološkim pesmama otvorio dečji hor iz Bačkog Petrovca, nakon čega su pobednicima konkursa za najefektniji predmet od otpada uručene vredne nagrade – Telenor internet kutak.\nLampa od konzervi, flaša i starih diskova koju su napravili učenici OŠ Duško Radović iz Bora osvojila je prvo mesto na konkursu, kapija od starih bicikala Škole za dizajn iz Novog Sada osvojila je drugo mesto, a reciklažna učionica od otpadnog drveta i čelika Knjaževačke gimnazije treće mesto. Pobednicima konkursa Telenor fondacija dodelila je laptop računare sa obezbeđenim internetom za godinu dana. Za reciklažno dvorište sa spravama za igru od reciklažnih materijala Vrtiću Sunce iz Gornjeg Milanovca, Balkanski fond za lokalne inicijative i Mladi istraživači Srbije dodelili su specijalnu nagradu, Arteko robote kontejnere.\nU ambijentu dnevne sobe sa nameštajem napravljenim od reciklažnih sirovina posetioci Festivala učestvovali su u izradi maski i ukrasa od reciklažnih sirovina.\nTokom večeri biće održan i humanitarni koncertu, sa početkom u 21.00 čas, takođe u Domu omladine Beograda, na kome će nastupiti beogradske rok grupe „Kanda, Kodža i Nebojša“ i „Metak za zlikovca“. Sav prihod od prodatih ulaznica sa koncerta namenjen je za nabavku opreme za rad (radna odela, rukavice…) sakupljača sekundarnih sirovina udruženih u “Zelenu zadrugu” sa Čukaričke padine. Karte od 400 dinara za ovaj koncert mogu se kupiti na biletarnici Doma omladine. Humanitarni koncert Zelena lista Srbije i Zelena inicijativa organizuju, u saradnji sa Insitututom za održive zajednice (ISC) i uz finansijsku podršku Američke agencije za međunarodni razvoj (USAID).\nFestival Oplaneti se! Recikliraj organizuju Zelena lista Srbije i Zelena inicijativa u saradnji sa Telenor fondacijom i Ambasadom Kraljevine Holandije.\nPoruke festivala – Svakog dana građani Srbije bace 5.000 tona otpada na deponije, dok svako od nas pojedinačno ostavi iza sebe više 360kg otpada godišnje. Veliki deo tog otpada ne mora da završi na deponiji, već može biti ponovo upotrebljen i recikliran, poruka je Festivala. U Srbiji postoji 55.000 sakupljača sekundarnih sirovina, oni rade 11 sati dnevno, bez osnovne opreme za rad, a najveći deo otpada koji se reciklira u Srbiji (procenjuje se 75%) prikupe upravo individualni sakupljači.


Kirin 990 će biti kreiran u TSMC-ovom 7nm procesu – BiGportal.ba\nKirin 990 će biti kreiran u TSMC-ovom 7nm procesu\nHuawei je u septembru predstavio Kirin 980 čipset sa AI funkcijama i 1.4 Gbps brzinama preuzimanja.\nPlatforma je svoj put već našla do Mate 20 serije i verovatno će se pojaviti u narednoj generaciji Huawei P premijum modela. Iako je SoC još uvek svež, kineska kompanija već radi na njegovom nasledniku a prema industrijskim izvorima, pripreme za Kirin 990 su već počele.\nIzveštaji iz Kine sugerišu da će TSMC proizvoditi čipset u 7nm procesu. Industrijski insajderi tvrde da je podružnica HiSilicon investirala oko 200 miliona kineskih juana (oko 28 miliona dolara) u istraživanje i razvoj čipseta.\nKirin 980 je Huaweijev prvi čipset kreiran u 7nm procesu i prvi sa Cortex-A76 jezgrima. Kirin 990 će imati sličnu arhitekturu, uključujući broj tranzistora i potrošnju, ali i nešto što će se promovisati kao prvo – Balong 5000 modem, koji je sertifikovan za 5G brzine.\nProizvodnja Kirin 990 čipseta će početi tokom prvog tromesečja 2019. godine, a tada se može očekivati i više detalja o čipsetu.


DIREKTNO IZ BRISELA !: SRBOBRAN.net Web Portal\nDIREKTNO IZ BRISELA !\nJavila nam se Marija Ćorić, diplomirani inžinjer zaštite životne sredine koja se nalazi na 13. susretu regija i gradova Evrope u Briselu - Open days 2015...\nNakon što je nedavno bila deset dana u Briselu, gde je prošla obuku za pisanje projekata, Marija Ćorić zahvaljujući lokalnoj samoupravi i Razvojnoj agenciji Bačka, ponovo je u ovoj evropskoj prestonici. Glavni razlog njenog boravka je upoznavanje sa projektima koji su prošle godine realizovani zahvaljujući podršci iz EU i konkursima koji će iduće godine biti raspisani, odnosno šta EU postavlja kao osnovu za mogućnost da bi se apliciralo. Naravno njen boravak nosi sa sobom i upoznavanje sa tendencijama koje Evropska unija kroz godišnju konferenciju regija i gradova koja se 13. put održava u Briselu pokušava da predstavi kao glavnu struju razvoja javnog i privatnog sektora. Sve ovo treba da doprinese boljem i funkcionalnijem radu lokalne samouprave, jer znanje stečeno u Briselu primenjivaće se ovde kod nas, a naša opština dobija kvalitetan kadar na kome će moći da nam pozavide i mnogo jače opštine od naše.\nVečeras je u Briselu održana promocija Destinacijske Menadžment Kompanije "Dunav", koju je organizovala Regionalna razvojna agencija "Bačka", a na promociji između ostalih zvanica bio je i Pokrajinski sekretar za međuregionalnu saradnju i lokalnu samoupravu Branislav Bugarski. Nakon promocije kontaktirali smo Mariju Ćorić, stručnog saradnika u Odeljenju za urbanizam opštine Srbobran.\nEvo šta nam je kazala, direktno iz Brisela sa Open days-a 2015, pokušavajući ukratko da prenese impresije sa ovog susreta predstavnika regija i gradova Evrope:\n- Ovo je događaj od internacionalnog značaja, koji na jednom mestu umrežava donosioce odluka, finansijske institucije, regionalne i lokalne delegate - sa istim ciljem: da skupa dođu do rešenja za trenutno najbitnije teme na evropskom nivou.\nOvogodišnja tematika je regionalizacija, u smislu partnerstava za investicije i rast, kao i smanjenje jaza između ruralnih i urbanih sredina.\nBiotehnologija, suverenitet hrane, prekogranično umrežavanje, podela troškova kod investicija, samo su neke od tema koje su se prožimale tokom intenzivnih panel diskusija, teme o kojima su vođeni žustri razgovori i teme o kojima će kasnije, u svojim Strategijama i Reculativama, donosioci odluka na nivou EU naći veoma korisne smernice.\nPored ove ideje, u danima Open Days-a često se čulo spominjanje ključne uloge lokalnih samouprava u izvršavanju odluka, te se njihovo aktivno uključivanje u donošenje odluka mora pojačati, to jest uvesti "bottom up" princip (princip prema kojem se odluke donose sa najnižeg ka najvišem nivou, uvažavajući potrebe, iskustva i mišljenja svih činilaca - posebno ruralnih sredina).\nTokom sesije vezane za distributivni sistem hrane i decentralizaciju panel je došao do interesantnog zaključka (koji je nama, u našoj lokalnoj samoupravi, svakodnevica): da se u gradove vrate "pijačna mesta" i organizuju "pijačni dani" na kojima će lokalni proizvođači koji žive u selima u neposrednoj blizini grada, donositi lokalne proizvode. Panel je došao do zaključka da je ono što je nama poznato kao "pijaca" optimalno rešenje za osnaživanje malih proizvođača tako što primarno obezbeđuje trajno i snažno tržište na koje će farmeri upućivati svoje proizvode. Pored toga, ovakav vid organizacije smanjuje troškove prevoza, omogućuje da hrana pređe minimalnu razdaljinu i ostane sveža bez zamrzavanja i omogućuje stanovnicima grada da "jedu domaće".\nAtmosfera je tokom trajanja konferencije bila pozitivna, svaka pauza nadahnuta je prethodno saslušanim sesijama. Ono što bih izdvojila kao lični utisak je da često nasumični susreti dovode do lakšeg rešavanja pitanja, za čiji je odgovor najčešće potrebno "neutralno uho" i "sveža ideja", kao i za stvaranje novih vizija za razvoj.


Nova inicijativa Zelenih Subotice – Zeleni Subotice\nSva udruženja koja se bave problemima dece sa posebnim potrebama objediniti u jedno\nZeleni Subotice su pokrenuli inicijativu da se sva udruženja koja se u Subotici bave osobama sa posebnim potrebama, i decom i odraslima, objedine u jedno udruženje, te da na se taj način poboljša i obim i način pružanja usluga za ove osobe.\nTrenutno u Subotici funkcioniše 10-ak različitih, zasebnih udruženja koja nude iste terapijske usluge, a Grad Subotica ih sve finansira pojedinačno. Time su osobe sa posebnim potrebama uskraćene i u kvalitetu i u kvantitetu primljenih usluga, jer veliki broj udruženja sa relativno malim iznosom sredstava kojima raspolažu, nisu u mogućnosti da korisnicima obezbede sve ono što njima treba: psihologa, logopeda, fizijatra, defektologa, rad u senzornoj sobi itd. Objedinjavanjem ovih udruženja u jedno jedino centralizovalo bi se finansiranje ovih potreba i višestruko bi se poboljšao status korisnika. Deca sa posebnim potrebama moraju biti u sistemu zaštite kako bi nastavila da napreduju, a briga o njima ne sme zavisiti od pojedinačnih projekata i povremenih javnih radova. Novo, objedinjeno udruženje bi finansirao Grad Subotica.\nNovo, objedinjeno udruženje bi, osim stručnjaka iz oblasti medicine, imalo stalno angažovanog diplomiranog pravnika, čiji bi zadatak bio da svakog roditelja uputi u zakonske mogućnosti i prava koja su mu na raspolaganju. Posebna uloga je predviđena za psihologa, koji bi radio sa porodicama suočenim sa teškoćama, jer statistika pokazuje da se ovakvi brakovi, pritisnuti problemima, u 70 odsto slučajeva razilaze. Osnaživanje porodice mora biti na prvom mestu, jer dete može da napreduje jedino u zdravoj sredini i emotivno jakoj porodici.\nPrevious Post: Predstavnice Zelenih u emisiji YuEco popodne\nNext Post: Manipulacijom protiv rešenja za jezero “Palić”


POTOP U SAD, U EU HLADNO | Galaksija Nova\nSlabljenje Golfske struje, „transportne trake” koja donosi toplu vodu sa Ekvatora, moglo dovesti do ekstremnih vremenskih uslova u Evropi i SAD kao što su poslednjih nedelja.\nKretanje vode u Atlantskom okeanu koje stvara Golfsku struju i u Evropu donosi toplo i blago vreme, najslabije je za duže od jednog milenijuma, a po novim podacima verovatni uzrok je „klimatski slom”, piše britanski list „Gardijan”. Dalje slabljenje cirkulacije vode koje se naziva „Severnoatlantska meridijanska obrtna struja” (Atlantic Meridional Overturning Circulation – AMOC) moglo bi izazvati više oluja u Velikoj Britaniji, a širom Evrope oštrije zime i učestalije talase vreline i suše.\nOslabljena Golfska struja bi podigla nivo vode na atlantskoj obali SAD, s katastrofalnim posledicama.\nNaučnici predviđaju da bi, ako se globalno zagrevanje nastavi, AMOC mogao oslabiti za još oko 34-45 odsto do kraja ovog veka, što bi bilo blizu „tačke preokreta” – kada bi meteorološki sistem mogao postati nepovratno nestabilan. Time oslabljena Golfska struja bi podigla nivo vode na atlantskoj obali SAD, s potencijalno katastrofalnim posledicama. Štefan Ramstorf, iz Potsdamskog instituta za istraživanje uticaja klime, koautor studije objavljene u četvrtak u časopisu Nature Geoscience, rekao je za „Gardijan” da će slabljenje AMOC-a povećati i učestalost i jačinu oluja koje pogađaju Veliku Britaniju i doneti više vrelih talasa u Evropu. Rekao je da je cirkulacija u Atlantiku već usporena za oko 15 odsto i da se vide posledice.\n„Za 20 do 30 godina verovatno će morske struje još oslabiti, što će neizbežno uticati na vreme, pa bi tada bilo više oluja i vrućine u Evropi i porasta nivoa mora na istočnoj obali SAD”, rekao je on. Ramstorf i naučnici sa Univerziteta Mejnut u Irskoj i Univerzitetskog koledža u Londonu zaključili su da je to slabljenje, koje je sada vidljivo, toliko veliko da ga nije bilo u bar poslednjih 1.000 godina. To su utvrdili proučavanjem sedimenata, grenlandskih „ledenih jezgara” i drugog materijala koji posredno pokazuje kakvo je nekada bilo vreme.\nNova studija je otkrila da će verovatno do tada proteći decenije, ali će se to desiti pre ako se nastave visoke emisije zagađujućih gasova koji izazivaju zagrevanje.\nAMOC, jedan od najvećih sistema cirkulacije vode u okeanima, prenosi toplu površinsku vodu iz Meksičkog zaliva prema severnom Atlantiku, gde se voda hladi i postaje slanija, i severno od Islanda tone ka dnu okeana, što zauzvrat povlači još tople vode iz Kariba. Tu cirkulaciju prate vetrovi koji pomažu da u Velikoj Britaniji i drugde u Zapadnoj Evropi vreme bude blago i vlažno.\nNaučnici već dugo predviđaju slabljenje AMOC-a kao rezultat globalnog zagrevanja i izrazili su zabrinutost da bi taj sistem mogao i da se potpuno zaustavi. Nova studija je otkrila da će verovatno do tada proteći decenije, ali će se to desiti pre ako se nastave visoke emisije zagađujućih gasova koji izazivaju zagrevanje atmosfere. Ramstorf je rekao da su „posledice toliko velike, da bi čak i svega 10 odsto verovatnoće da se to desi, bio neprihvatljivo veliki rizik”.\nIako su istraživanja 2018. godine već ukazala na slabljenje AMOC-a, u novom radu o tome, u časopisu Nature Geoscience, kaže se da to što je ta promena bez presedana tokom poslednjeg milenijuma, jasno pokazuje da su krivi ljudski postupci. Naučnici su ranije rekli da bi slabljenje Golfske struje moglo dovesti do jakih ledenih zima u Zapadnoj Evropi i drastičnih promena širom obala Atlantika, a AMOC je veliki deo Golfske struje, opisan kao „transportna traka” koja donosi toplu vodu sa Ekvatora.\nTa struja se se i ranije zaustavljala, na primer na kraju poslednjeg ledenog doba što ukazuje koliko je drastična i retka sada registrovana promena. Poslednjih godina sve više temperature u oblasti Severnog pola poremetile su polarne vetrove, što u nekim slučajevima pomaže da se hladno vreme proširi mnogo južnije, a u drugim da na severu bude još toplije. Posledica su ekstremni vremenski uslovi u Evropi i SAD kao što su poslednjih nedelja.\nSlično tome, Golfska struja je poremećena i topljenjem arktičkog leda, jer velika količina hladne vode na jugu Grenlanda narušava tok AMOC-a što će takođe donositi sve ekstremnije vreme kako se klima bude zagrevala. Uz očekivane češće i jače nepogode na obalama Atlantika, slabljenje AMOC-a može žestoko ugroziti i populaciju riba i sav drugi život u okeanima, zaključuje „Gardijan”.


Dragana Boljević: Država menja Ustav, a traži taster da i dalje upravlja pravosuđem\nVesti Autor:Jelena Petrović31. okt. 201708:16 > 08:21\nUstav je najviši pravni akt jedne zemlje koji je temelj za definisanje odnosa u društvu. Ustavom se postavlja okvir za prava i obaveze svih, od Skupštine ili Vlade Srbije do građana. Srbija se nalazi u procesu evropskih integracija, otvorena su poglavlja koja se odnose na pravosuđe, i slede promene Ustava u delu koji se odnosi na način izbora nosioca pravosudnih funkcija. Rad na izmenama Ustava bi trebalo da uključi što je više moguće relevantnih učesnika kako bi o tom aktu bio postignut konsenzus. Međutim, iz konsultacija o promeni Ustava povukla su se strukovna udruženja uz obrazloženje da „država do sada nije izašla sa polaznim osnovama za izmenu Ustava“ i što, kako navode, proces usmerava na „mehanizme koji će pravosuđe učiniti još zavisnijim od političke vlasti“.\nIz konsultacija su se povukli: Društvo sudija Srbije, Udruženje javnih tužilaca i zamenika javnih tužilaca Srbije, Centar za pravosudna istraživanja, Udruženje sudijskih i tužilačkih pomoćnika Srbije, Komitet pravnika za ljudska prava – YUCOM i Beogradski centar za ljudska.\nDragana Boljević, predsednica Društva sudija Srbije, navodi da zapravo ne postoji javna rasprava, već da je to konsultativni proces, jer da postoji javna rasprava, bilo bi uključeno više državnih organa – tužioci, sudije, Državno veće tužilaca (DVT), Visoki savet sudstva (VSS).\nGovoreći o polaznim osnovama za izmenu Ustava, Boljević podseća da je Komisija za reformu pravosuđa koju je formirala 2013. godine Vlada Srbije, napravila jednu radnu grupu sa četiri profesora ustavnog prava, sa najvišim predstavnicima sudova i tužilaštva. Ta radna grupa je već 2014. godine napravila jednu analizu pravnog okvira u Ustavu, a da je 2016. predsednik te radne grupe organizovao sastanak sa predsednicima sudova Srbije, i da su se svi sudovi – osim u jednoj, dve stvari – složili u vezi sa tim, rekla je Boljević u Novom danu.\nI to je trebalo da bude, kako navodi, polazna osnova za raspravu, ali je Ministarstvo pravde to stavilo u stranu. „Krenulo je u polaznu osnovu na način da bira teme koje nemaju nikakve veze sa razlogom zbog kog se Srbija obavezala da menja Ustava, po Poglavlju 23… A razlog za izmenu Ustava je uklanjanje političkog uticaja iz pravosuđa… A mi ovde vidimo da pričamo o temama koje nisu za Ustav, i iz kojih mi zaključujemo da država pokušava da nađe taster mesta, pomoću kojih bi kasnije, kad se izmeni Ustav, mogla da upravlja pravosuđem“, naglašava gošća Novog dana.\nBoljević navodi tri teze tome u prilog – prva je da će „izbor sudija biti zamaskirano izvršen od strane tela koje su pod uticajem izvršne vlasti“, odnosno da bi izbor bio izmešten iz VSS.\n„Svaka od tih ideja je skandalozna, i ako one zažive, mi, a kad kažem mi, mislim i građani, ćemo zažaliti što se Ustav menja, onda bolje da da se i ne menja“, ističe Boljević.\nBoljević navodi da promene koje traže nisu velike, ali očigledno da su „teške“ za vlast. Navodi da će se njima – dakle, pojačavanjem stručnosti i integriteta sudija i tužilaca, koji neće biti pod uticajem politike, podstaći i njihova efikasnost i stručnost.\nNavodi da izvršna i zakonodavna vlast zaboravljaju su podjednako odgovorne za stanje u pravosuđu, jer oni kreiraju pravno okruženje u kome sudije sude, donose zakone koji su neusaglašeni, koji se često menjaju, da se vrši neformalni stalni politički uticaj na izbor sudija i tužilaca…\n„Nama ne trebaju revolucionarne promene, ne treba da menjamo sve u Ustavu, jer tu ima i dobrih stvari, samo minimalno – izmestiti politički uticaj i ne snižavati nivo već dostignutih prava u Ustavu“, kaže predsednica Društva sudija Srbije.\nNavodi da strukovna udruženja insistiraju i na tome da VSS preuzme svoju ustavnu funkciju – da zaštiti sudije.\n„Nisam sigurna da vlast želi da otkloni svoj politički uticaj, čini nam se da želi da nađe način da ono što mora da otkloni – i otkloni, i da zato to zameni nekim drugim uticajem“, naglašava Boljevićeva.\nBoljević ocenjuje da su konsultacije izgledale i mnogo gore od toga. Dodala je da su po raznim gradovima Srbije organizovani radni stolovi, sa različitim temama – u svakom gradu određene teme, „kao da su ljudi u Novom Sadu ili u Kragujevcu samo „specijalizovani“ za pojedina pitanja“ iz oblasti pravosuđa. U Nišu je kulminirala situacija, predstavnici vlasti su izašli sa spornim temama da je nezavisnost pravosuđa fetišizarana, da se sudije i tužioci ponašaju kao društva sa ograničenom odgovornošću, i mi smo se nakon toga obratili ministarki, a Ministarstvo je samo saopštilo da se oni zalažu za razmenu argumenata, kao da su to argumenti, navela je Boljević.\nTrkulja je istakla i to da svaki dan od političara, predstavnika vlasti čujemo da komentarišu slučajeve koji su u procesu. Podsetila je da u parlamentu i Vladi postoji kodeks koji zabranjuje komentarisanje pravosudnih odluka. Nije dovoljno komentarisanje, pa da se na kraju kaže – ali pustimo da organi odluče o tome, dodaje. Za kršenje tih kodeksa, kako ističe, ne postoje nikakve sankcije.\nDragana BoljevićDruštvo sudija SrbijeMinistarstvo pravdeNela KuburovićUstav Srbijevss


Čepurin razgovarao sa Šešeljom u sjedištu Srpske radikalne stranke - Sve o Srpskoj\nČepurin razgovarao sa Šešeljom u sjedištu Srpske radikalne stranke\nLIDER SRS: SRBIJA TREBA DA ODUSTANE OD EVROINTEGRACIJA I DA SE OKRENE RUSIJI I ODKB\nAMBASADOR Ruske Federacije Aleksandar Čepurin sastao se danas s predsjednikom Srpske radikalne stranke (SRS) Vojislavom Šešeljem, koji mu je izrazio zahvalnost Rusiji zbog činjenice da ova država nije priznala jednostrano proglašenu nezavisnost južne srpske pokrajine, Kosova i Metohije.\nKako se navodi u saopštenju SRS, Čepurin i Šešelj su u izuzetno srdačnom i prijateljskom razgovoru, u sjedištu stranke, razmijenili mišljenja o aktuelnoj političkoj situaciji u Srbiji, regionu i Rusiji.\nU saopštenju se ističe da je ambasador Rusije istakao da je Vojislav Šešelj dokazani prijatelj Rusije i ruskog naroda.\nPredsjednik SRS, navodi se u saopštenju, istakao je da srpski radikali smatraju da bi Srbija trebalo da odustane od evropskih integracija i da se okrene sveobuhvatnoj saradnji sa Rusijom putem članstva u ODKB.\nŠešelj je takođe istakao da Srpska radikalna stranka od svog osnivanja ima bliske odnose sa ambasadom Rusije u Beogradu.\nTagoviAleksandar Čepurin Vojislav Šešelj Rusija Srbija Srpska radikalna stranka


Banke u RS sve češće aktiviraju hipoteke\n19.12.2012. / 9:11\nBANJALUKA, Banke u Republici Srpskoj aktivirale su za devet mjeseci ove godine hipoteke vrijedne 72,4 miliona maraka, što je za skoro 12 miliona više u odnosu na cijelu prošlu godinu, pokazuju podaci Agencije za bankarstvo RS.\nU Agenciji su istakli da su banke po osnovu naplate potraživanja u prvih devet mjeseci ove godine aktivirale hipoteke u sektoru pravnih lica u iznosu od 68 miliona maraka, po 208 kredita.\n– Aktivirane hipoteke u sektoru pravnih lica u ovoj godini imaju stopu rasta od 24 odsto u odnosu na kraj 2011. godine. U prošloj godini aktivirane hipoteke u ovom sektoru iznosile su 54,9 miliona KM po 211 kredita – kazali su Agenciji.\nDodali su da su u sektoru stanovništva ove godine aktivirane hipoteke vrijedne 4,4 miliona KM i to po 97 kredita.\n– U ovom sektoru došlo je do pada aktiviranih hipoteka za 21 odsto u odnosu na kraj 2011. godine, kada je vrijednost aktiviranih hipoteka iznosila 5,6 miliona KM po 93 kredita – kazali su u Agenciji.\nUkupan iznos kredita koji su osigurani hipotekama na nekretnine na kraju septembra ove godine za svih deset banaka iz Republike Srpske iznosio je 2,3 milijarde KM i ima stopu rasta od 12 odsto u odnosu na kraj 2011. godine. Na kraju prošle godine ti krediti iznosili su 2,1 milijardu KM.\nPredsjednik Sekcije za bankarski sektor u Udruženju ekonomista RS SWOT Marko Đogo kaže da procenat aktiviranih hipoteka u odnosu na procenat problematičnih kredita nije značajno veliki, s obzirom na to da su hipoteke jedan od češćih načina obezbjeđenja, posebno kod privrede.\n– Banke su ove godine aktivirale nešto više hipoteka s obzirom na to da su u ranijim godinama više išli na reprogramiranje obaveza. Međutim, sada je već peta godina krize, pa i reprogramirane obaveze dospijevaju na naplatu i to se moglo i očekivati – kazao je Đogo.\nOn je istakao da povećan iznos aktiviranih hipoteka ukazuje na to da je privreda u velikim problemima.\nĐogo je naglasio da je problem kod hipoteka i to što su one ugovarane u trenutku kada je tržišna vrijednost nekretnina bila značajno veća od današnje.\nEkonomski analitičar Zoran Pavlović kaže da je povećanje vrijednosti aktiviranih hipoteka u ovoj godini još jedan pokazatelj nelikvidnosti privrede.\n– Podatak da se taj iznos povećava sasvim jasno pokazuje u kakvoj se situaciji privreda nalazi. Predstavnici vlasti moraju shvatiti da je briga o privredi od suštinskog značaja. Postoji čitav niz mjera koje se moraju sprovesti kako bi se stanje u privredi popravilo, jer je očigledno da je ona u sve većoj krizi – naglasio je Pavlović.\nUkupni krediti bankarskog sektora RS na kraju septembra 2012. iznosili su 4,5 milijardi KM sa stopom rasta od devet odsto u odnosu na kraj 2011. godine kada su iznosili 4,1 milijardu KM. Nekvalitetni krediti u tom periodu iznosili su 544,2 miliona KM i čine 12,03 odsto od ukupnih kredita. Glas Srpske\nTagovi: agencija za bankarstvobankehipotekemarko djogotopvaznozoran pavlović


Izvor: NoviMagazin.rs, 03.Apr.2020, 10:46\nPoverenik za informacije od javnog značaja i zaštitu podataka o ličnosti Milan Marinović pozdravio je danas saopštenje predsedavajuće Komiteta Konvencije 108 Alesandre Perući i komesara za zaštitu podataka Saveta Evrope Žan-Filip Voltera, koje se odnosi na primenu mera tokom pandemije koronavirusa, preneo je kabinet Poverenika.\nPerući i Volter su istakli da zbog primene određenih mera za vreme pandemije koronavirusa, države moraju da obrate pažnju na to koliko te mere >> Pročitaj celu vest na sajtu NoviMagazin.rs << predstavljaju pretnju po demokratiju, vladavinu prava i poštovanje ljudskih prava, uključujući i prava na privatnost i zaštitu podataka o ličnosti.\nU saopštenju Poverenika piše da su Perući i Volter naveli da je potrebno obratiti posebnu pažnju na obradu podataka u vezi sa zdravljem stanovništva, obradu podataka velikih razmera, obradu podataka od strane poslodavaca, na mobilne podatke, kao i obradu podataka u obrazovnim sistemima.\nPreporuka Komiteta ministara zemalja EU o zdravstvenim podacima, koja uređuje razmenu podataka o ličnosti između zdravstvenih radnika, kao i između zdravstvenog i drugih sektora, ukazuje da je potrebno izbegavati objavljivanje osetljivih podataka o ličnosti (npr. zdravstvenih podataka) i sugeriše se da se ova radnja obrade vrši samo ako su obezbeđene posebne, dodatne tehničke i organizacione mere zaštite.\nImajući u vidu da se formiraju masovne baza podataka o ličnosti, koristeći tehnologije poput "Big Data" i veštačke inteligencije, kao i da, imajući u vidu da je prilikom obrade podataka potrebno poštovati ljudsko dostojanstvo, Komitet Konvencije 108 izradio je Smernice za obradu podataka u kontekstu Big Data i veštačke inteligencije.\nPoslodavci bi trebalo da obrađuju samo one podatke o ličnosti koji su neophodni za identifikaciju potencijalno obolelih zaposlenih, uz puno poštivanje principa nužnosti, proporcionalnosti i odgovornosti. Potrebno je umanjiti mogućnost pojave rizika koje takva obrada može da predstavlja po ostvarivanje prava i osnovnih sloboda zaposlenih, posebno prava na privatnost u skladu sa Preporukom Komiteta ministara EU o obradi ličnih podataka u kontekstu zapošljavanja.\nTakođe, ako se od poslodavaca traži da državnim organima otkriju određene podatke o zdravstvenom stanju zaposlenih, onda je neophodno da za to postoji validan pravni osnov - a po okončanju vanrednog stanja, poslodavci su u obavezi da se vrate na redovan režim obrade podataka, uključujući trajno brisanje prikupljenih zdravstvenih podataka zaposlenih.\nTelekomunikacione kompanije, internet platforme i internet provajderi su aktivno uključeni u borbu protiv širenja korona virusa i sve češće se od njih traži da dostave zadržane podatke svojih korisnika, kako bi se utvrdila njihova geolokacija.\nObrada navedenih podataka za veći broj lica može da se vrši samo ako bi, na osnovu validnih dokaza, mogla da doprinese prestanku širenja pandemije. Obrada podataka bi trebalo da se vrši tako da spreči ili minimizira rizik ostvarivanja prava na privatnost, odnosno da se vrši ona radnja obrade koja je najmanje agresivna po ostvarivanje prava na privatnost.\nNavodi se da škole, univerziteti i njihovo osoblje ulažu napore radi povećanja veština i resursa za učenje na daljinu, a da je potrebno je obratiti pažnju da se upotrebom aplikacija i softvera za rad na daljinu ne krše prava lica čiji se podaci obrađuju (podrazumevana privatnost) i da se upotreba podataka ograniči u odnosu na svrhu obrade.\nMarinović je podsetio da brojne stavove iznete u zajedničkom saopštenju već primenjuje u praksi i o njima je više puta informisao javnost preko vlastite internet prezentacije i putem medija.\n03.Apr.2020: Stav, intervju


Za bihaćki aerodrom otkupljuju 500 privatnih parcela – Dijalog\nEksproprijacija privatnog zemljišta u cilju izgradnje budućeg aerodroma na lokalitetu Golubić, nadomak Bihaća, biće jedna od najzahtjevnijih aktivnosti kada se radi o realizaciji ovog projekta.\nPrema riječima Elvedina Sedića, direktora preduzeća “Aerodrom Bihać”, procjene su kako će eksproprijacijom biti obuhvaćeno oko 500 privatnih parcela koja se nalaze na lokaciji budućeg aerodromskog kompleksa.\n“Potrebno je obezbijediti oko milion kvadratnih metara prostora, što znači da će budući aerodrom obuhvatiti značajne površine zemljišta koje su sada u privatnom vlasništvu. To je pokazala studija izvodljivosti i sada su na potezu gradske vlasti na kojima je da pokrenu potrebnu proceduru”, istakao je Sedić.\nPrema njegovim riječima, ona podrazumijeva da se privatno vlasništvo, odnosno zemljište, proglasi javnim interesom, te da se potom krene u pregovore s vlasnicima o njegovom otkupu.\n“Potrebno je odrediti cijenu zemljišta i to će zavisiti od tržišta i procjene vještaka, a ono što je nepoznanica jeste koliko će sve to koštati. Sasvim sigurno je da su u pitanju milionski iznosi”, kazao je Sedić.\nInače, za izgradnju budućeg aerodroma u Bihaću Vlada FBiH osigurala je u ovoj godini ukupno 5,7 miliona maraka, a prvi konkretni radovi na izgradnji budućeg aerodroma na lokalitetu Golubić planirani su na proljeće. Tada bi trebalo da započnu radovi na izgradnji i uređenju buduće piste čija će dužina iznositi 2.200 metara, a širina 45 metara.\nIdejnim rješenjem planirano je da budući aerodromski kompleks čine objekti kontrolnog tornja, terminala, vatrogasne službe, službe za održavanje, bezninske pumpe, garaže, hangara i radionice. Aerodrom će se prostirati na površini od oko 200 dunuma zemljišta.\nInače, Vlada FBiH se obavezala da će svake godine u ove svrhe izdvajati po dva miliona maraka, a računa se i na inostrane investicije. Ukupna vrijednost budućeg aerodroma procijenjena je na oko 26 miliona maraka.


U vezi sa novonastalom situacijom zbog pojave korona virusa, sjednicu je održalo i Ekonomsko socijalno vijeće BPK Goražde\nJedna od mjera Ministarstva za privredu BPK Goražde je da u saradnji sa Privrednom komorom BPK Goražde, a čija realizacija je započela, je da se svim privrednim subjektima na području kantona pošalje anketni upitnik s ciljem dobivanja informacija o trenutnom poslovanju, uvozu roba, izvozu gotovih proizvoda, kao i informacije o daljem poslovanju, sa akcentom na obim proizvodnje i njenu održivost u narednom periodu.\nS tim u vezi, na današnjoj sjednici razgovarano je o problematici s kojom se susreću privredni subjekti na području našeg kantona.\nS obzirom da su privredni subjekti s prostora BPK Goražde više od pedeset posto izvozno orjentisani u druge evropske zemlje, prema podacima sa kojima se raspolaže, stanje u privredi BPK Goražde nije posebno alarmantno kada je u pitanju izvoz i uvoz roba.\n„U cilju eventualnog rješavanja problema u nekim od privrednih subjekata, Vlada BPK Goražde i Ministarstvo za privredu će poduzimati određene mjere kroz programe u skladu sa finansijskim sredstvima u budžetu BPK Goražde za 2020.godinu. Cilj ministarstva i ove Vlade jeste da zadržimo postojeće uposlene u tim privrednim subjektima na prostoru BPK Goražde, a u narednom periodu očekujemo sjednicu Federalne vlade na kojoj će biti usvojen niz zaključaka kako da pomognemo ekonomiju na prostoru čitave države BiH, Federacije pa tako i kantona. Svjesni smo činjenice da nećemo moći sve to podnijeti i sigurno će nam trebati pomoć drugih nivoa vlasti. Razgovarano je i o protoku roba na određene rute, gdje kamionski saobraćaj ide određenim rutama i u druge zemlje u regionu, tako da što se tiče uvoza roba možemo reći da nije zatvoren kanton i da nema smetnji za ulaz i izlaz kamiona iz BPK”-riječi su ministra za privredu BPK Goražde Mensada Arnauta.


Obezbeđena podrška za 8 organizacija civilnog društva koje pomažu ženama u situaciji nasilja\nBeograd 21.6.2021. – Osam organizacija civilnog društva (OCD) iz različitih delova Srbije dobilo je finansijska sredstva zahvaljujući kojima će nastaviti da pružaju besplatnu i anonimnu podršku ženama u situaciji nasilja u porodici i partnerskom odnosu, putem SOS telefona. Organizacije su izabrane putem konkursa koji su, uz podršku Vlade Švedske, organizovali Koordinaciono telo za rodnu ravnopravnost Vlade Republike Srbije i Program Ujedinjenih nacija za razvoj (UNDP) u Srbiji.\nUgovore o podršci OCD su svečano uručili Zorana Mihajlović, potpredsednica Vlade i predsednica Koordinacionog tela za rodnu ravnopravnost, Ola Anderson, šef Odeljenja za razvojnu saradnju Ambasade Švedske i Fransin Pikap, stalna predstavnica UNDP u Srbiji.\n„Imamo dobre zakone, a u njihovoj primeni moramo zajedno svi da učestvujemo. Takođe je važno da zajedno sa OCD u borbi protiv nasilja nad ženama i devojčicama uključimo i druge resore u Vladi i da od malih nogu učimo našu decu da je nasilje nedopustivo, da se o tome govori u vrtićima, da pošaljemo poruku da nema nasilnih, nema neravnopravnih, to se postaje. Samo tako naše društvo može da ide napred i obezbedi bolju budućnost svim devojčicama i dečacima”, istakla je Zorana Mihajlović, predsednica Koordinacionog tela za rodnu ravnopravnost.\n“Iskorenjivanje nasilja nad ženama poklapa se s našim osnovnim principima spoljne politike. Ovaj program je dobar jer pruža mogućnost lokalne, centralne institucionalne podrške organizacijama koje se bore protiv nasilja”, rekao je Ola Anderson, šef Odeljenja za razvojnu saradnju Ambasade Švedske u Srbiji.\n„Organizacije kojima smo dodelili sredstva pomažu ženama širom Srbije, uključujući i preživele iz ranjivih grupa, čime doprinose da nijedna ne ostane nezaštićena od nasilja. Budući da su često prve sa kojima žene u situaciji nasilja stupaju u kontakt, ove organizacije prve saznaju i koje okolnosti sprečavaju žene da prijave nasilje i napuste nasilne veze. Zbog toga su dragocen izvor informacija za institucije na nacionalnom i lokalnom nivou, pri planiranju politika i intervencija, i neophodno je obezbediti im kontinuirano i održivo finansiranje,“ naglasila je Fransin Pikap, stalna predstavnica UNDP-a u Srbiji.\nIako se svake godine sve veći broj slučajeva nasilja u porodici prijavljuje institucijama, i dalje je veliki broj onih kojima je potrebna dodatna podrška i osnaživanje da se odvaže na taj korak. Upravo tu vrstu podrške, uz informisanje o zaštiti i pomoći u situaciji nasilja, ženama anonimno i besplatno pružaju OCD putem SOS telefona.\nSOS telefoni posebno su važni tokom dugotrajnih kriznih situacija, poput epidemije COVID-19, kada usled nesigurnosti, ograničenja kontakata i sužene mogućnosti žena da se obrate institucijama, postoji povećan rizik od eskalacije nasilja u porodici i partnerskim odnosima.\nSredstva na konkursu su dobile su sledeće organizacije:\n1. „IZ KRUGA - VOJVODINA, organizacija za podršku ženama s invaliditetom“ iz Novog Sada\n2. „Zrenjaninski edukativni centar“\n3. „Ženski centar Užice“\n4. „Udruženje Fenomena“ iz Kraljeva\n5. „Oaza sigurnosti“ iz Kragujevca,\n6. „Udruženje Romkinja Osvit“ iz Niša\n7. „IZ KRUGA – Beograd, organizacija za zaštitu prava i podršku ženama sa invaliditetom“\n8. „Udruženje Roma Novi Bečej“\nIzabrane organizacije dobiće ukupno oko 40.000 USD, što će im omogućiti uspostave SOS liniju ili prošire radno vreme postojeće, kao i da uvedu nove usluge za korisnice, poput onlajn podrške. Druge aktivnosti će obuhvatiti informisanje o problemu nasilja prema ženama i jačanje saradnje sa lokalnim institucijama koje su nadležne za rešavanje slučajeva nasilja – centrima za socijalni rad, policijom i tužilaštvom. Organizacije će nastaviti da pružaju podršku svim ženama koje su u situaciji nasilja, uključujući i žene iz ranjivih grupa kao što su Romkinje, žene sa invaliditetom i žene u ruralnim sredinama.\nFinansijska pomoć radu OCD obezbeđena je u okviru projekta „Integrisani odgovor na nasilje nad ženama i devojčicama u Srbiji III“, koji u partnerstvu sa Vladom Republike Srbije, na čelu sa Koordinacionim telom za rodnu ravnopravnost, zajednički sprovode UNDP, UNICEF, UN Women i UNFPA, uz podršku Vlade Švedske. Cilj ove inicijative je razvoj društvenog i institucionalnog okruženja koje će doprineti nultoj toleranciji i iskorenjivanju nasilja nad ženama i devojčicama u Srbiji.


RADIO-XXL – Nikola Rokvić na turneji po Balkanu!\nSrpski pevač trenutno održava koncerte širom Srbije, Makedonije, Hrvatske i Crne Gore.\n– Kao što znate, do sada sve što sam radio je uglavnom bilo propraćeno nekom pričom ili događajem koji me je inspirisao da krenem u određenom pravcu. Ovoga puta to su bili ulični svirači – kaže Nikola i dodaje:\n– Zahvaljujući današnjoj tehnologiji i medijima, publika je u rekordnoj brzini obaveštena i ima priliku da čuje sve što je novo na tržištu, što naravno pomaže mnogo meni i mojim kolegama. Sa druge strane te medalje nalazi se onaj mali sitni detalj na koji nekad zaboravimo, a to je lični odnos sa publikom… Poželeo sam da i ja baš kao ulični svirači izađem pred ljude, onako neočekivano i nenajavljeno, bez mnogo pompe, scenografije i sličnog, i osetim te gradove kao i oni mene. Do sada sam imao prilike da pevam u centru Niša, Skoplja, Sarajeva, Banja Luke, Mostara i od srca zahvaljujem divnim ljudima koji su me tamo podržali…U planu su Beograd, Novi Sad, Čačak, Kruševac, Kraljevo, Valjevo, Zagreb, Rovinj, Podgorica, Budva, Beč, Ljubljana, Ohrid – završava mladi muzičar.


Fudbalski savez BiH: UEFA nas je obavijestila o mogućim namještenim utakmicama – Haber.ba\nFudbalski savez BiH: UEFA nas je obavijestila o mogućim namještenim utakmicama\nFudbalski savez Bosne i Hercegovine saopštio je da je u prethodnom periodu primio nekoliko izvještaja iz UEFA-e koji se odnose na sumnje u eventualne neregularnosti na pojedinim utakmicama u BiH.\nN/FS BiH - SportSport.ba\n“Nemamo saznanja da se UEFA u vezi sa navedenim neposredno obraćala nadležnim organima naše zemlje. Međutim, Nogometni/Fudbalski savez Bosne i Hercegovine je u prethodnom periodu primio nekoliko izvještaja iz UEFA-e koji se odnose na sumnje u eventualne neregularnosti na pojedinim utakmicama u Bosni i Hercegovini. U vezi s tim preduzete su konkretne aktivnosti u skladu sa odredbama važećih propisa N/FS BiH.\nU tom smislu, nakon provođenja istražnih radnji pred organima N/FS BiH, svi predmeti koji se odnose na sumnje u eventualne neregularnosti na utakmicama proslijeđuju se nadležnom državnom tužilaštvu na postupanje u skladu sa zakonskim propisima. Shodno navedenom, izvjestan broj predmeta je dostavljen Tužilaštvu Bosne i Hercegovine, dok se za određene predmete postupci vode pred organima Saveza.\nImajući u vidu načelo povjerljivosti N/FS BiH nije u mogućnosti objavljivati konkretne podatke o utakmicama koje su predmet istrage, ali naglašavamo da je N/FS BiH otvoren za saradnju sa relevantnim tijelima UEFA-e i nadležnim organima za provedbu zakona u Bosni i Hercegovini”, saopšteno je iz Fudbalskog saveza Bosne i Hercegovine…\nTeme:Fudbalski savez BiH, N/FS BiH, namještene utakmice, Premijer liga BiH, saopštenje, UEFA